mendia Archives - Floreaga Salestar Ikastetxea - Azkoitia\n2019-03-13 by LH Floreaga Iruzkina idatzi\n2014-09-20 by Zezilio Iruzkina idatzi\nIrailaren 20an mendi ibilialdi polita egin dute ESKOLA KIROLean izena eman dutenek. Aurreko astean LH 3 eta 4ko neska-mutilek eskola kirolari hasiera eman zioten bizikleta irteerarekin. Oraingo honetan mendi ibilaldia egin dute. Goizeko hamarretarako Balda plazan elkartu dira partaideak eta beraien gurasoetako asko. Handik abiatu dira Uxerrera, handik Zumeta eta Apasagasti … [Gehiago irakurri...]\n2012-06-18 by Zezilio Iruzkina idatzi\n2011-05-03 by Zezilio Iruzkina idatzi\nMaiatzaren 1ean, jende asko bildu zen Kakute mendiko gurutzeraino, eta ondoren Anaitasuna Mendi Bazkunaren txabolara. Han salda gozoa, bokatak edo tragoak egiteko aukera paregabea izan zen. 11,15etan meza eman zen, txabolaren inguruetan, eta hildako mendizaleak gogoratu ziren. Azken maiatzetik hona hildakoen artean, Joxe Ramon Goikoetxea batez ere. Meza ostean, azken urtean … [Gehiago irakurri...]


Gezien mapak, hauteskunde analisirako tresna berria Katalunian Sustatu.eus - Teknologia albisteak\nGezien mapak, hauteskunde analisirako tresna berria Katalunian\n2021-02-15 : 13:31\nAtzoko (otsailak 14) Kataluniako hauteskundeen grafikoetan, arreta deitu digun bat: joeren geziak mapan marraztuta. Espainiako ElDiario.es-ek marraztu du azalera ekarri duguna, baina duela urte batzuk dira hauek erabiltzen direla Estatu Batuetan. Baina han ere, batez ere azkenengo presidentzialean nabarmendu da mapa hauen erabilpena.\nMapa hauek funtzionatzen dute ondoen bi aldagai konparatzen direnean, hauteskunde jakin batetik, hurrengora. Alderdi gehiago aukeratuz gero, marra norabide eta kolore gehiago beharko lirateke eta bisualizazioa ez litzateke hain argia. Estatu Batuetako bi alderditako sisteman, ondo funtzionatzen dute, kolore gorria (errepublikarrena) eskunierantz zuzenduta, eta urdin demokrata ezkerrerantz.\nUste dugu The New York Times egunkaria hasi zela hauek marrazten, eta 2012ko bisualizazio hau da orijinaletako bat: Obamaren bigarren agintaldiko hauteskundeetan, urdinek (demokratek) irabazi zuren, baina herrialdearen geheinean gorriek (errepublikanoek) botoak irabazi zituzten aurrekoarekin alderatuta: ez aski, ordea, Obamari bigarren agintaldia ukatzeko.,\nGoiko mapa 2012ko bisualizazio interesgarrien bilduma batetik atera dugu.\n2020ko Trump-en galeraren analisian, berebiziko garrantzia izan zuten zenbait estaturen botoek. Hauxe gertatu zen Georgian azaroan, New York Times-eko beste bisualizazio batean. Urdin demokrataren aldeko aldaketa nabarmena, erabakigarria izan zen, eta urtarrilean are gehiago nabarmendu zen joera hau senaturako beste bi postu erabaki zirelako Georgian: bigarren kanpaina horretarako, gezien maparen analisia erabili zuten demokratek, ahaleginak zentratzeko.\nKataluniako gezi mapari dagokionez, hemen aurkituko duzue El Diario.es-ek garatutakoa "Qué bloque lidera" epigrafean. Herriz herriko "gezia" ere kontsultatzen ahal duzue.\nEzkerrera doazen gezi horiek, bloke independentistaren gorakada adierazten du; eta eskuinera doazen urdinak "ez independentistak" dira El Diario-ren hitzetan: unionistak, alegia.\nAgerkarikoek egin duten irakurketa da ingurune urbanoetan boto unionista indartu dela, eta egia da PSC gailendu dela Bartzelonako ingurune industrial populatuan, baina, oro har, independentismoak hor ere aurrera egin du, erlatiboki, unionuismoak baino gehiago: Bartzelonan bertan gezi horia dago, eta bere inguruko herri/hiri gehienetan ere bai.


Uda garaian ere osasungintzan euskaraz!\n2015, ekainak 3\nOsasun alorrean eta, bereziki uda partean, zerbitzuen berrantolaketa eta langileen ordezkapenak direla eta, ematen diren hizkuntza-eskubideen urraketak etengabeak direnez, hainbat eragilek, Behatokia tartean, prebentzio lana egiteko eskatu diote Osakidetza eta Osasunbideari.\nLAB sindikatuarekin lankidetza langileen hizkuntza-eskubideak babesteko\n2015, maiatzak 21\nHizkuntz-Eskubideen Behatokia eta LAB sindikatua elkarlanean arituko dira lan esparruan langileen hizkuntza-eskubideen urraketak ezagutarazi, kudeatu eta horiei erantzuna emateko.\n“Euskaraz ikasi, sendatu eta batez ere euskaraz bizitzeko eskubide osoa dugu”\n2015, maiatzak 18\nEuskalduna Jauregian berriki egindako graduazio ekitaldian, argi eta garbi azaldu dute EHUko Medikuntzako ikasleek euskaraz ikasteko pairatzen dituzten oztopoak eta ezintasuna, dekanotza eta departamentu buruen “interes eta borondate falta nabarmenagatik”.\nGure babes osoa Berdin elkarteari!\n2015, maiatzak 5\nOsasun zerbitzuetan euskarazko arreta bermatzeko xedea duen Berdin elkartearen aurkezpena egin da berriki Durangon eta Garbiñe Petriati, Hizkuntz Eskubideen Behatokiko zuzendaria, bertan izan da abian jarritako elkarteari Behatokiaren babesa eskaintzeko.\n« Aurrekoak 1 2 3 ... 18 19 20 21 22 ... 24 25 26 Hurrengoak »


Elkarrekin Podemosek salatzen du Eusko Jaurlaritzak Legebiltzarra mespretxatu egiten duela - Ezker Anitza IU\nElkarrekin Podemosek baztertu egiten du gaurko kontrol-bilkuran ikusi den Eusko Jaurlaritzaren jarrera prepotentea. Izan ere Enplegu eta Gizarte Politiketako sailburu Artolazabalek zera adierazi baitu: “Legebiltzarrari kortesiagatik bakarrik egiten diot jaramon”.\n“Jarrera hori ezin da onartu eta ez da euskal herritarrentzat hain garrantzitsuak diren gaietan adostasunak lortzeko modua, bereziki DBEren erreformari eta diru-sarreren bermerako eskubideari dagokienez”, kritikatu du legebiltzarkide Guanchek. Elkarrekin Podemosek salatu egin du halaber gobernuko PNV eta PSEk DBEren aldaketarako aurkeztu duten Lege Proposamena, prozedura arintzeko aitzakiarekin.\n“Lege Proposamen gisa izapidetzerakoan gardentasun eta kontrol prozedurak baztertzen dituzte, hau da, memoria orokor bat egitea, txosten ekonomiko bat, Aholku Batzorde Juridikoaren irizpena eta genero-inpaktuarena edo ingurumenekoa”, kritikatu du legebiltzarkide Guanchek.\nElkarrekin Podemosek gogorarazi dio halaber gobernuari ez dela egutegia betetzen ari, ez DBEren erreforma honetan ez eta Lanbideren erreforman ere, “badirudi ez zutela aurkezpen-datak betetzeko presarik baina orain bai beren proposamenak onartzeko”, azpimarratu du Guanchek. Azkenik Guanchek adierazi du datorren astean Elkarrekin Podemosek gobernuko alderdiek aurkeztutako dokumentua aztertuko duela, baina “argi eta garbi baztertzen dutela Lanbide Arteko Gutxieneko Soldataren prestazioa bereiztea edo helbide bakoitzeko bat bakarrik kobratu ahal izatea.\nEusko Jaurlaritza RGI\t2018-04-27


1.- Irakaskuntza-jardunbide egokien sistematizazioa: Lehen Hezkuntzako HADA proiektua:\nHaur Hezkuntzako eta Lehen Hezkuntzako irakasleentzako on-line prestakuntza-ikastaro bat sortzea, ohiko ikasgela batean agertzen diren ikaskuntza-zailtasunei erantzuteko.\nAurreko guztia jasoko duen sarbide errazeko datu-base bat sortzea irakasleentzat: Liburutegi Digitala.\n2.- Irakaskuntza-jardunbide egokien sistematizazioa: Lanbide Heziketako HADA proiektua:\nErdi-mailako heziketa-zikloetako irakasleentzako on-line prestakuntza-ikastaro bat sortzea. Ikastaro horretan, maila horietan izaten den motibazio-gabeziaren tratamenduari lotutako arrakasta-kasuak bilduko dira, ikasketak amaitzeari eta lan-munduan txertatzeari begira.\n3.- HADA Zentroen Sarea:\nLehen Hezkuntzako HADA ikastaroan bildutako kasuak ugaritzea eta hobetzea, eta, horretarako, zentroek arrakasta-kasu gehiago sartzea, HADA ikastaroa etengabe zabaldu eta hobetzeko aukera izan dezagun.\n4.- Goi-mailako gaitasunei buruzko ikerketa bultzatzea:\nGoi-mailako gaitasunak dituzten ikasleen curriculuma aberastu eta zabaltzeko tresnak aztertzea, ikaskuntza aberatsagoak eta askotarikoagoak eskaintzea eta ikasleak ongi menderatzen dituen ikaskuntza errepikakorrak baztertzea. Horretarako, adimen anizkoitzetan oinarritutako metodologia osatu eta ezarriko da. Metodologia hori Harvardeko Unibertsitateko Gardner irakaslearen azterlanetan eta esperientzian oinarrituta dago, eta aukera berriak eskaintzen dizkie ikasleei.


Bizkaiak gizarte berrikuntzaren erreferentziako nodoa izatearen alde egin du apustu - Área de prensa - Bizkaia.eus\nBizkaiak gizarte berrikuntzaren erreferentziako nodoa izatearen alde egin du apustu\n2017(e)ko urriaren 11(a) 12:34\nIsabel Sánchez Robles: “gizarte berrikuntzaren nodoa izateko bokazioa ezin da adierazpen hutsa izan, aitzitik, ekintzarako bide izan behar du, eta ahalegin horretan ari gara”. Gizarte Ekintza Sailak Gizarte Berrikuntzaren 3. Jardunaldia egin du Ekonomi eta Lurralde Garapena Sustatzeko Sailarekin batera. Jardunaldian aritu dira Cristóbal Colón, La Fageda enpresaren lehendakari eta sortzailea, eta Fiza Farhan, Emakumeen Ahalduntze Ekonomikorako NBEko Lehendakaritzaren Aholku Batzordeko kidea.\nBizkaiko Foru Aldundia: Gizarte Berrikuntzari buruzko 3. Jardunaldia. Euskalduna Jauregia.\nBizkaiko Foru Aldundiak apustu argia egin du lurraldea gizarte berrikuntzaren arloan erreferentziako nodo bihurtzeko, lurraldearen erronka sozialei aurre egitearren. Lan horretan, gainera, hainbat ikuspuntu batu nahi ditu: ikuspuntu soziala, bere Gizarte Ekintza Sailaren bitartez, eta jarduera ekonomikoaren sorreraren ikuspuntua, Ekonomi eta Lurralde Garapena Sustatzeko Sailaren bitartez, Beaz eta Seed Capital enpresa publikoak ere barne direla.\nBileran, Gizarte Ekintzako foru diputatuak, Isabel Sánchez Roblesek, berretsi egin du Foru Aldundiak konpromisoa hartu duela Bizkaia gizarte berrikuntzaren arloan erreferentziako lurralde bihurtzeko. Berrikuntza teknologikoek etorkizuneko jokalekuaren erabateko aldaketa marrazten ari diren garaiotan, Bizkaia ezin da albo batera geratu: etorkizunean uztartu egin behar ditugu berrikuntza teknologikoa eta gizarte berrikuntza, hazkundea inklusiboa izan dadin , baieztatu du Sánchez Roblesek. Horrexetan ari gara ahaleginean, eta emaitza zehatzak lortu nahi ditugu. Bizkaiak gizarte berrikuntzaren nodo bat izateko duen bokazioa ez da adierazpen hutsa izan behar, aitzitik, ekintzarako bide izan behar du gizarte inklusibo, adimentsu eta jasangarri baten eraikuntzan , esan du azkenik.\nBilboko Euskalduna Jauregian egin da jardunaldia, eta bi parte-hartzaile ospetsu izan ditu, esparru-hitzaldi bana egin dutenak: Cristóbal Colón etorri da Kataluniatik, La Fageda proiektu sozialaren lehendakari eta sortzailea bera; eta Fiza Farham ere etorri da, Emakumeen Ahalduntze Ekonomikorako NBEko Lehendakaritzaren Aholku Batzordeko kidea.\nHalaber, gizarte berrikuntzan diharduten pertsona eta erakunde garrantzitsu batzuek parte hartu dute jardunaldian. Hala, bada, honako hauek izan dira mahai-inguruetan: Constan Dacosta, Bizkaiko sozial angela; Txema Franco, Lantegi Batuak enpresaren zuzendari eta EHLABEko lehendakaria; Itziar Ceballos, Avifes elkarteko kudeatzailea; Aitor Ojanguren, KOIKIren sortzailea; Jon Mancisidor, Bizkaiko social angela eta EDE fundazioko lehendakaria; Manuel Uriarte, CREASeko kontseilaria; Peru Sasia, banku etikoen Europako federazioko lehendakaria.\nGainera, Bizkaiko Foru Aldundiak gizarte berrikuntzaren arloan garatu dituen laguntza tresnak darabiltzaten Bizkaiko proiektuen eta enpresen hiru esperientzia azaldu dira: Solidarters, Grupo TorreZuri eta 3DLAN deritzen erakundeenak.


40 eskaera jaso dira Herri Eguneko artisau azokan parte hartzeko — Oñatiko udala\n40 eskaera jaso dira Herri Eguneko artisau azokan parte hartzeko\nAntolatzaileak aukeraketa egiten ari dira eta erabakiaren berri abuztuko lehenengo astean jakinaraziko da\nLan zaila dute artisau azokako antolatzaileek, eskaera erdiei ezezkoa eman beharko baitiote. Unibertsitate zaharrean 20 postu jartzeko lekua dago soilik eta eskaerak 40 izan dira. Beraz, artisau bakoitzak aurkeztu duen txostena ondo begiratu beharko dute, ahalik eta azoka anitz eta aberatsena osatze aldera.\nDeialdia egin zenean parte hartzeko irizpideak adierazi ziren: artisauek egiten duten lanaren kalitatea eta produktu originalak izatea bereziki kontutan hartuko da, horrela, azokaren aniztasuna bermatu nahi baita. Lana egitearen prozesua bera ere jende agirian erakutsi nahi da eta ondorioz lana azokan bertan egin ahal izatea baloratuko da.\nHerriko artisauentzat txoko berezia gordeko da eta 20 postuetatik 8, Oñatin jaio edo bertan bizi diren artisauek beteko dituzte. Postu hauek herritarrek beteko ez balituzkete, gainontzeko parte hartzaileen artean banatuko lirateke. Artisau ziurtagiria dutenei eta langintza hori ogasunaren aurrean egiaztatzen dutenei lehentasuna emango zaie azokan. Baita aurreko urteetan parte hartu ez duenei ere.\nAstelehenean itxi zen Herri Eguneko artisau azokan parte hartu ahal izateko eskaera epea. Orain, antolatzaileak, artisau bakoitzak egiten duen lanaren berri emanez osatu duen txostenak ikusten ari dira eta erabakiaren berri abuztuaren lehenengo astean jakinaraziko diete eskatzaile guztiei, onartuak nahiz baztertuak izan direnei. Horretarako, bakoitzak, harremanetarako telefonoa edo helbide elektronikoa jakinarazi du.\nArtisau azoka, urriaren 3an egingo da, Herri egunean ohikoa denez, unibertsitate zaharreko klaustroan.


Artefaktu feministen berrirakurketa, Mursego\nArtefaktu feministen berrirakurketa, Mursego Jesus Ibañez de Matauko antzokia\n[BERTAN BEHERA] Eskilarapeko soinuak: Estitxu\n[EKITALDI HAU BERTAN BEHERA GELDITU DA, ARTISTAREN ONDOEZAGATIK] Estitxu musikari beratarrak Isilik daude harriak bere bigarren lana aurkeztuko du Gasteizko kontzertu honetan. Disko berri hau dokumentazio eta ikerketa lan handiaren emaitza da. Izan ere, arrazoi politiko, sozial, erlijioso edo moralengatik XX. mendean zentsuratuak izan diren hainbat abesti jaso eta moldatu ditu Mikel Santxezen laguntzarekin batera. Horretaz gain, bidelagun izan duten Harkaitz Cano idazleak eman die distira, kantu horien euskarazko itzulpenak eginez. Informazio gehiago: https://oihaneder.eus/agenda\n[BERTAN BEHERA] Eskilarapeko soinuak: Estitxu Oihaneder Euskararen Etxea\n[EKITALDI HAU BERTAN BEHERA GELDITU DA, ARTISTAREN ONDOEZAGATIK]


Oroimenaren Egunarekin bat egin dute Aretxabaletan ere - Aretxabaleta - Goiena.eus\nOroimenaren Egunarekin bat egin dute Aretxabaletan ere\nMirari Altube 2016-11-11 08:54\nBiktimei elkartasuna, hurbiltasuna, egia, aitortza eta erreparazioa adierazteko deitutako Oroimenaren Egunarekin bat egin zuten atzo, azaroak 10, Udal ordezkariek eta hainbat herritarrek. EAJ, EH Bildu eta Irabaziko ordezkariak elkartu ziren Iturrizar plazan, baina EH Bilduko kideek "irakurketa propioa" egin gura izan zuten.\nForu Aldundiak bidalitako adierazpenarekin bat egin zuen Aretxabaletako Udalak. Hona hemen:\n"Oroipen-egun honetan, euskal erakundeon asmoa da herritar guztiak gonbidatzea etorkizun baketsu bat eraiki dezagun, non iraganean gizarte osoak jasan zituen ondorio lazgarriak ez ditugun ahaztuko, bereziki biktimek jasan zituztenak. Beharrezkoa delako aitortzea beraien mina eta pairamena ez zirela bidezkoak izan. Biktimei elkartasuna zor diegu, baita hurbiltasuna, egia, aitortza eta erreparazioa ere.\nEra berean, Memoriarekiko hitzordu honek elkarrizketa plurala sustatu nahi du, eta baita ere sekula errepikatu beharko ez den iraganari buruzko gogoeta kritikoa, hartara, gure herriaren gaurko eta etorkizunerako bizikidetza denon artean eraikitzeko borondatearekin.\nBizikidetza hori oinarrituko da ideologia anitzen errespetuan, printzipio demokratikoetan eta giza eskubideen defentsan.\n“Inoiz ez” direla ez gertatu ez justifikatu beharko gure arteko indarkeria- eta terrorismo-agerbideak\nGiza eskubideak hautsi ditzakeen edozein mehatxuri sendo egingo diogula aurre\nEH Bilduren irakurketa\nAretxabaletako EH Bilduko kideak ere izan ziren elkarretaratzean baina "irakurketa propioa" egin zuten. Hona hemen:\n"Azaroak 10 aukeratzeko arrazoia, ETAren jardun gabeko urteko egun bakarra izatea omen da: hirurogeigarren hamarkadatik hona horrela izan dela dirudi, ikuspegi murritza badugu eta bakarrik hildakoak kontuan hartzen baditugu.\nEH Bilduk memoria inklusiboaren norabidean lan egiteko bere determinazioa agerian utzi du, inor eta ezer albo batera utzi gabe, inolako biktimarik baztertu edo sailkatu gabe eta giza eskubideen aurkako inolako urraketarik ahaztu gabe. Memoria bateratu, poliedriko eta orotariko memorien bizikidetzan sinesten dugu.\nSufrimenduak, eta ondorioz biktimak, aitortza eta erreparazioa eduki dezaten gertuko lana, errespetuzkoa eta serioa bultzatzea denon ardura da. Tentu handiz jokatu behar dugu erabilpen partidista edo interesaturik egon ez dadin, benetako erreparazioa egon dadin eta inoiz ez errepikatzeko segurtasuna eduki dezagun.\nBaina giza eskubideen urraketa ez da hasi orain dela 50 urte, ezta orain dela 5 urte amaitu. Gaur egun bizirik gaudenok, horretaz gain, memoria eta bizipen gehiago ditugu, denok. Zergatik aukeratu orduan azaroak 10? Data hau zalantzan jartzen dugu.\nEz ote da inoiz inor torturatua izan data horretan?\nEz ote da 2016ko azaroaren 10ean inor arriskuan jarriko bere senideak ikusteko milaka kilometro egin behar dituenean?\nEz ote du, azaroak 10 batean, estatu espainolak berak sortutako biktimak irainduko?\nEta are latzagoa memoriari dagokionez. Bizirik dugun memorian oraindik, besteak beste, Jose Urrutia Anduaga gogoratzeko ahalmena dugu. Gaur moduko egun batean, 1944ko azaroaren 10ean, 26 urteko aretxabaletarra Iruñeko San Cristobalgo kartzela frankistan hil zen. Beretako eta bere familiarentzako ere memoria, aitortza eta erreparazioa nahiko genuke gaur moduko egun batean.\nEgun hau, egiaren garrantzia agerian uzteko baliatu nahi dugu, giza eskubideen urraketa larrien inguruko egia osoa jakiteko. Ez dagoelako oraindik mahai gainean behar adinako argitasuna eta zehaztasunarekin. Ezagutzea ezinbestekoa da aitortu ahal izateko.\nEgun hau, biktima orok merezi duen justizia eskatzeko ere izatea nahi dugu, bai justizia administrazioak emana baita instituzio publikoek zor dieten erreparazioa bideratzeko ere. Aitortzak ezer gutxitarako balio du, erreparazioaren norabidean urratsik ematen ez bada.\nAzkenik, iraganean izan diren tragediak berriz errepikatu ez daitezen hartu beharreko neurriak inplementatzeko beharra aldarrikatzen dugu. Egia, justizia eta erreparazioa nahi ditugu, ez iraganean trabatuta geratzeko, baizik eta etorkizun hobe batetara bideratu eta proiektatu ahal izateko. Oraindik gaur egunean indarrean dagoen giza eskubideen urraketa oro konpondu nahi dugu, hauek ere iraganeko kontua izan daitezen. Giza eskubideen urraketa oro aitortu eta erreparatu nahi dugu, urraketarik gabeko etorkizuna eraiki ahal izateko".


263 pertsonak parte hartu dute adimen-desgaitasuna duten pertsonentzako Bizkaiko Foru Aldundiaren bigarren EEPko azterketan - Komunikazioa - Bizkaia.eus\n263 pertsonak parte hartu dute adimen-desgaitasuna duten pertsonentzako Bizkaiko Foru Aldundiaren bigarren EEPko azterketan\n2021(e)ko abenduaren 17(a) 10:00\nDeituek larunbat honetan egin dute azterketa, Bizkaiko Foru Aldundiak berariaz adimen-desgaitasuna duten pertsonentzako deitu dituen bost plaza betetzeko hiru probetatik lehenengoan: plazetako hiru mendekoen kategoriarako izango dira eta, lehen aldiz, bi plaza mantentze-lanetako langileen kategoriarako dira. Aldundiko plantillako ehun boluntario inguru bilduko dituen dispositiboak, aldez aurretik horretarako prestakuntza jaso duenak, probara aurkezten diren pertsonak zaindu eta lagundu ditu une oro. Oinarriak, testuak eta materialak horrelako hautaketa-prozesu batera egokitzeko foru erakundeak, berriz ere, kolektibo horrekin lan egiten duten hirugarren sektoreko erakundeen laguntza izan du. Bizkaiko Foru Aldundiak kolektibo honentzat egiten duen bigarren EPE espezifikoa da, 2017an deitutakoaren ondoren. Orduan 5 pertsona sartu ziren foru erakundearen egituran mendeko lanpostuak betetzeko.\nAdimen-desgaitasuna duten pertsonentzako bigarren EEPko azterketa\nBizkaiko Foru Aldundiak adimen-desgaitasuna duten pertsonen integrazioan aurrera egiten jarraitzen du kolektibo horri berariaz zuzendutako Enplegu-Eskaintza Publiko berri baten bidez. Larunbat honetan egin da, Bilboko Euskalduna Jauregian, deialdi honetako hiru hautaprobetako lehena. Deialdi honen xedea bost plaza betetzea da: hiru mendeko lanpostuak betetzeko izango dira eta, lehen aldiz, bi plaza mantentze-lanetako langileenak dira.\nBigarren aldia da Aldundiak desgaitasun intelektuala duten pertsonei bereziki zuzendutako plazak deitzen dituena. Prozesu berri honetan Foru Erakundeak pertsona talde horrekin lan egiten duten hirugarren sektoreko erakundeen laguntza izan du berriro, besteak beste Adimen Urritasuna duten Pertsonen Aldeko Erakundeen Euskal Federazioa (FEVAS), Apnabi, Gaude, Lantegi Batuak edo Euskadiko Down Sindromea Fundazioa.\nHerri Administraziorako eta Erakunde Harremanetarako diputatuak, Elixabete Etxanobek, erakunde horien ezinbesteko laguntza nabarmendu du EEP berri hau gauzatzeko, eta deialdiak berak Bizkaiko Foru Aldundiarentzat duen garrantzia aipatu du, ezgaitasun intelektuala duten pertsona guztien benetako inklusioan aurrera egiten jarraitzeko gure konpromisoa sendotzen duelako . Etxanobek azaldu duenez, lan-munduan eta Aldundia bezalako erakunde batean erabat integratzeko urrats eraginkorra da hau , eta azpimarratu du kolektibo hau osatzen duten pertsonak gai direla ez bakarrik % 100ean buru-belarri eta sakon prestatu duten oposizio horri aurre egiteko, baizik eta proposatzen duten guztirako . Kasu askotan desgaitzen dutenak inguruneak direnez, foru erakundeak egokitu egin ditu laguntza-premia bereziak dituzten pertsonek proba honetan ahalik eta ahalmen gehien garatu ahal izan ditzaten eta, horrela, oposizioa baldintza berdinetan eta aukera-berdintasunez egin ahal izan dezaten .\nDeialdiaren oinarriak, inprimakiak, eskabideak, jarraibideak eta gai-zerrenda (hamar gairekin, 8 teoriko eta 2 praktiko) Irakurketa Erraza deritzon sistemara egokitu dira, euskaraz eta gaztelaniaz, ahalik eta ondoen uler daitezen. Halaber, informazioa aurkezteko formatua bereziki pentsatu da irakurtzeko zailtasunak dituzten pertsonentzat eta desgaitasuna duten pertsonentzat, kontuan hartuta irakurtzeko materialek, ikus-entzunezkoek eta multimedia materialek behar bezala irakurri eta ulertu ahal izateko modukoak izan behar dutela.\nProzesuan parte hartzeko ez da titulaziorik eskatu, baina ezinbestekoa da adimen-desgaitasuna izatea eta, gainera, % 33ko edo gehiagoko desgaitasun-maila aitortua izatea.\nOposizio-faseak hiru ariketa ditu, lehenengo biak derrigorrezkoak eta baztertzaileak, eta hirugarrena, euskararen ezagutzari buruzkoa, borondatezkoa eta ez-baztertzailea. Lehenengo ariketan, larunbat honetan egingo dena, 25 galderako galdera-sortari erantzun beharko zaio; galdera bakoitzean erantzuteko hiru alternatiba eskaintzen dira, eta erantzun horietako bat bakarrik izango da baliozkoa. Galdera hauek gai-zerrendaren zati orokorrari buruzkoak dira.\nForu Aldundiko 100 profesionalek (Herri Administraziorako eta Erakunde Harremanetarako Saileko eta Gizarte Ekintza Saileko langileak, Bizkaiko Suhiltzaileak, Oinarrizko Zentroa eta medikuntza-taldea) osatuko duten dispositibo batek proba idatzira aurkezten diren hautagaiak zainduko ditu une oro.\nProzesu osoa muturreko segurtasun sanitarioko neurriak betez egingo da eta une oro saihestuko dira pertsonen pilaketak. Horregatik, hautagaiak apurka-apurka sartuko dira, segurtasun-tarteak mantenduz. COVID-19aren pandemian Foru Erakundeak garatutako deialdi guztietan abian jarri diren neurri berberak dira.\nProba burutuko den lekuaren eta espazioaren irisgarritasuna bermatzeko, irisgarritasun kognitiboa barne, erreferentziazko pertsona bat egongo da sei hautagaiko. Erreferentziako pertsona horrek informazio zuzena eta egokitua ziurtatuko die proba honen egoitzan kokatu eta mugitzeko, idatzizko ariketa egingo duten mahairaino gidatuko ditu, eta proba egiten den bitartean behar duten edozein errekerimendutan lagunduko die. Ariketa hori egiteko ordu eta erdi izango dute, zorrotz neurtuko dena. Deialdia egiten den bitartean eta deialdia osatzen duten gainerako probetan laguntza emango duen pertsona-taldeak adimen-desgaitasuna duen kolektiboari buruzko ezagutza nahikoa eskuratu du, hautaketa-prozesua behar bezala garatzeko beharrezkotzat jo den prestakuntza eta sentsibilizazioa jaso ondoren.\nBigarren ariketa praktikoa izango da, oinarrizko makinak maneiatzeari buruzkoa, adibidez fotokopiagailuak, plastifikagailuak, koadernagailuak, eskanerra eta inprimagailua. Proba hori 2022. urtearen hasieran egingo da.\nHautaketa-prozesua amaitu ondoren, eta adimen-desgaitasuna duten pertsonak lanpostuan arrakastaz integratzeko eta eginkizunak betetzeko, kasu bakoitzean lan-prestatzaile baten laguntza izango dute, Enplegu Lagunduaren metodologiaren barruan. Azterketa gainditu baina plazarik lortzen ez dutenak prozesu horren ondoriozko lan-poltsan sartuko dira; lan-poltsa hori, gainera, lurraldeko udal guztien eskura jarriko da, Bizkaia inklusiboa lortzeko bidean aurrera egin ahal izan dezaten.\nProzesu berritzaile honek kanpoan izan dituen aintzatespenak\nBizkaiko Foru Aldundia, 2017an, desgaitasun intelektuala duten pertsonentzat berariaz zuzendutako plazen deialdia egin zuen lehen euskal administrazioa izan zen. Plaza lortu zuten bost pertsonek hiru urte beteko dituzte datorren otsailean Foru Erakundearen egituran sartu zirenetik.\nAldundiak martxan jarri zuen hautaketa-prozesu berritzaileak 2020an saria jaso zuen Plena Inclusión erakundeak ematen duen ‘Enplegu Publikoaren eta Desgaitasun Intelektualaren Sariak-Premios de Empleo Público y Discapacidad Intelectual’ lehen sarietan, zehatzago esanda "Hirugarren Sektorearekiko Lankidetza" kategorian.\nUrte berean, finalista gisa hautatu zuten Vienan egoitza duen The Innovation in Politics Institute erakundeak urtero ematen dituen Innovation in Politics Awards 2020 sarietan. Erakunde horrek Europa osoko tokiko eta eskualdeko administrazio publikoek abian jarritako eta beste batzuentzat inspirazio-iturri izan daitezkeen lan berritzaile eta sortzaileenak saritzen ditu. 2020ko edizioan Europako 398 erakundek hartu zuten parte eta lan eta programa horiek Europako 1.000 herritarrek baino gehiagok ebaluatu zituzten.


PROFEZIA 104, MUNDUA KONTUZ DIKTADOREETAKO DIKTADOREAREKIN\nMUNDUA KONTUZ DIKTADOREETAKO DIKTADOREAREKIN\n2008KO AZAROAREN 24AN\nYAHUSHUAREN altxor maiteak, gure MASHIACH, YAHUSHUAREN Demonioen Zapaltzaileak, zuek hautatuak izan zaretenak, Ministerio honen otoitz estaldura izateko:\nIrakurtzen dut zuetariko posta bakoitza ozen nire senar maiteari. Malkoekin isurtzen direnak neure masailetatik eta batzuetan ia ez naiz gauza hitz egiteko ere, nabari ahal nuen zuen maitasuna, konbinaturik beste posta askorekin beste batzuk bidalitakoak, maitasun eta eskertasunekoak Ministerio hau irudikatzen duenagatik eta egiten dugunagatik eta gero, beheko mezua jaso nuen. Zuen maitasun eta gantzudurazko berbak sortu zuten ustekabeko Profezia 104. Oso bereziak zarete, berbak ezin dute adierazi nire eskertasuna zuetako bakoitzarenganako.\nElisabeth, kuttuna, Ministerio hau bedeinkaziotzat hartzen duten horiek dira zure haur espiritualak, altxatzen dutenak zure izena ABBA YAHUVEHREN aurrean, laguntzen dutenak eramaten, ez bakarrik Ministerio honen zamak, baizik eta laguntzen dute zure zamak eramaten, eta borrokatzen dute ministerioen etsaien aurka, YAHUVEHREN etsaiak direnak. Kontuz! Etsai hauetako batzuk ardiz jantzitako otsoak bezala datoz, nor irentsi ahal duten bila. Otsoak bidaliak dira artzain txarra satanasengandik, eta haiek bidaliak dira asmo batekin: zu suntsitzea, Elisabeth, eta Ministerio hau suntsitzea. Otsoek esaten dituzte gezur beltzgarriak zuri buruz, Elisabeth, haien fruitua ustela da eta kiratsa da NIRE sudurrarentzat. Nahiz eta batzuek ausartzen diren Jauna NIRI deitzera, haien egintzetatik erakusten dute NI ez naizela haien Jauna. NIK esango diet: Aldendu NIGANDIK, zu, gaizkilea, ez zaitut inoiz ezagutu eta!\nGogoratu ABBA YAHUVEH dela hartuko duena mendeku NIRE haur Santu guztien etsaien gain, ez baitute zuen aurka borrokatzen, gizaki hutsala, baizik eta YAHUVEHREN aurka borrokatzen dute. Kontuz Ministerio Santu hau erasotzen duten guztiak, Ministerio honen aurkako eraso bakoitzak, YAHUVEHREN begietan jostorratza sastatzea bezala da. Ez dago ezer parekorik ABBA YAHUVEHREN amorru eta suminduraz, zeren infernuko sua erretzen mantentzen du eta Suzko Aintzira mantentzen du erretzen betikotasun guztirako.\nMinisterio hau bedeinkatzen dutenak, hauei deitzen diet zure haur espiritualak, Elisabeth, eta haien adina ez du axola, zeu baitzara ama espirituala bezala, eta aholkatzen diezu. Erabilia zara hitz egiteko eta erein NIRE biziaren berba gantzutuak haien adimen, gorputz, espiritu eta arimetan. Zure familia espiritualak maite zaitu eta errespetatzen, zure familia biologikoak maite ezin duen moduan, ABBA YAHUVEH, YAHUSHUA ha MASHIACH eta ESPIRITU SANTU lirainei gurtzen ez baduten behintzat. Hauxe daukazue orokorrean hau egiten duten guztiekin.\nNIRE Espirituak erakartzen ditu zuetariko bakoitza Ministerio hona NIRE Jainkotiarrezko asmorako. Orain, Elisabeth, partekatzen ditut NIRE lurreko sekretuak zurekin. NIRE haur Santuak, NIRE alaja lirainak direnak, haiek santu bizi dira, YAHUVEHRI atsegin izatea nahi dutelako eta ez lotsa NIRI eragitea. Haur laztanak, jarraitu NI, YAHUSHUA, zuen MASHIACHENGAN egoten, eta NIK jarraituko dut zuengan egoten, eta betikotasunerako zeruan biziko zarete NIREKIN.\nMaiteak, ez duzue zertan beldurrik izan behar NIRE Emaztegaia gurtzen duen inorena, munduak ezeztatuko baitu, pertsegitu eta gorrotatu NIRE Emaztegaia, paganoak gorrotatzen nauten bezala, gorrotatzen duten bezala Santuak diren guztiak. Beti gogoratu hau: bakarrik faltsifikazioa, NIRE Espiritukoak ez direnak, gurtuak dira. NIRE benetako Emaztegaiak ez du sekula baimenduko. Kontuz faltsifikazio batekin! Amerikako Presidente hautatua da eta ez duena ezer egin! Eta halere, kontrol mentala masiboa, hipnosia, adimen manipulazioaren medioz, berbekin bakarrik, besteek idatziak, Hitler bat bezala, gurtua da orain eta inork ezin du ulertu zergatik.\nOi, Amerika! Gogoratu amets profetikoa NIK eman nuena Elisabethen bitartez Hitlerren jasoaldiari buruz. Beraz, kontuz, mundua, diktadoreen diktadoreaz! Zeren HITLERRI BULTZATU ZITZAION ESPIRITUA BERA, DA ESPIRITUA BERA GOBERNATUKO DUENA WASHINGTON D.C.TIK Ohartuak izan zarete. Ikusten duzuenean gizaki bat gurtua eta NI, YAHUSHUAREKIN konparatua, konturatu zarete faltsifikazioa dela Satanasek bidalitakoa NIRI iseka egiteko.\nADIMENA KONTROLATZEKO GOBERNUEN METODOAK\nGobernuek munduko hainbat tokitan praktikatzen ibili dira adimena kontrolatzeko metodoak populazioan eskala handian era desberdinetan, modu desberdinetan, eta beste zenbait metodoen medioz. Hau dena prestakuntza bezala profeta faltsua deitzen den eta antikristo deitzen denentzat. NIRE haur Santuak ez dira atzipetuak eta ez dute gurtuko faltsifikazioa. Haiek errieta egin eta ohartuko dute faltsifikazioaren aurka.\nZuek denak hemen biltzen zaretenak Ministerio honen alboan, hona abiatuak izan zarete larre guritan elikatzeko, NIRE ardi eta bildotsak bezala. Zuek denak hemen, haziko zaitezte espiritualki jasotzen duzuen artean hemen aurkitzen diren egiak. Jarri NI, YAHUSHUA, zuen MASHIACH, lehenengo tokian zuen maitasun eta bizitzan, eta izan zaitezte elkarrentzat maitasun beterik, NIRE Espiritu Santua daukazuen artean zuen barne. NIRE ardi eta bildots maitekorrak zarete, eta NI naiz YAHUSHUA, zuen Artzain Ona. NIRE ardiek ezagutzen dute NIRE ahotsa eta NIK hitz egiten dut NIRE Deialdiaren Neskasoaren bitartez, NIRE mezuak, eta horregatik izan zarete deituak Ministerio honetara. Hau da zuen larre guria, elikadura espirituala zerukoa jaten duzuen tokia, eta Ardo Berria edaten duzue ura izango balitz bezala.\nNI naiz YAHUSHUA, zuen MASHIACH, eta Berba guzti hauek, bedeinkaziotzat hartzen duten guzti horientzat dira, eta NIRE maiteentzat, bedeinkatzen dutenak Ministerio hau kolaboratzaileak bezala. Mintzatzen dut maitasun eta eskertasunaren Berba bat bereziki, YAHUSHUAREN Demonioen Zapaltzaileak izenekoak, NIRE otoitzaren bitartekariak lehenengo lerrokoak, beste inolako ez bezalakoak.\nEskertasun eta maitasunezko Berba bat hitz egiten dut NIRE itzultzaileei, daramatzatenak Profeziak eta Mezuak eta idazten dituztenak hizkuntza desberdinetako mintzoetan.\nHAMARRENAK ETA ESKAINTZAK EMATEN DITUZTENAK\nMaitasun eta eskertasunezko Berba bat hitz egiten dut leialtasunez Ministerio honi laguntzen diotenak beraien hamarrenak eta eskaintzekin. Zuek, bedeinkazioa zaretenak Ministerio honentzat, bedeinkatuak izango zarete neurri handian. Ministerio honen Izena altxatzen duzuen artean eta otoitz egiten bedeinkazioak han ministratzen duten guztien gain eta Gerlari ahaltsuak direnak NIRE Izenean, eta borrokatzen dutenak gerrako lehenengo lerroetan Ministerio honen etsaien aurka, eta babesten dutenak Santu den guztia: Handiak izango dira zuen sariak jarraituko dizkizuenak zeruraino.\nHARAGIZKO NAHIEN UKAPENA\nNIK, YAHUSHUA ha MASHIACHK zin egiten dizuet ez dizuedala inoiz utziko ezta abandonatuko. Ez zarete gose ez egarri izango eta etxerik ez zaizue faltako. Estaliak izango zarete txita bat bezala NIRE eskuaren ahurrean, ezkuturik eta babestuak, jarraitzen duzuen artean ematen zuen haragizko nahiak eta ibiltzen bazarete NIRE ESPIRITU SANTUAN, NIRE Eskritura Santuen obedientzian, maitasun eta eskertasunez, beldurrez baino.\nEmana YAHUSHUA ha MASHIACHREN Deialdiaren Neskaso honi: Elisabeth (Elisheva) Sherrie Elijah, 2008ko azaroaren 25ean.\nProfezia hau bedeinkazioa izan bada zuretzat, mesedez, idatzi iezadazue jakinaraziz.\nAMETSA: MUSULMUN BAT DA HEZIKETAREN MINISTROA\nEmana Elisabeth (Elisheva) Elijahri\nNire semeak 10 urte inguru zeuzkan ametsean eta nik ametsa nuenean (gutxi gora behera 1998an)\nEtxe Zurian geunden, eserita entzunaldi batean beste gizaki batzuen artean aulkietan eserita. Bill Clinton ikusi nuen plataforma altxatura etortzen eta aurkeztu zuen Heziketa Ministroa. Gizonak aldian zeraman tunika bat suriyah antzekoa, kafiyyeh bat buruaren gainean, ez turbantea, zuriz jantzita zegoen, musulmanak janzten ohi duten erara. Clinton zihoen gizon honek eta bere taldea, orain autoritatea jaso zutela, etxeetara sartzeko non, eskolara joateko umeak bizi ziren, eta etxe kristauak arakatu, ziurtatzeko bat zetozela Heziketa Ministro berriak ezarri zituen arauekin. Aurkitzen bazen inork ez zuena obeditzen arauak, haurrak eramango zituzten. Gizonak hitz egin zuen esanez: “Bakarrik kristauak ez zutenak etxeak nahiko garbi, dira arduratu beharko luketenak. Egiten baziren gauza guztiak haien arauen arabera, dena ondo irtengo zela, eta kristauek ez lukete arduratu beharko haien haurrak galtzeaz.\nNire semeak hasi zidan zerbait xuxurlatzen, eta emakume bat, gure aurrean, itzulikatu zen eta esan: “Shhhhhhhhh!”, isiltzeko esanez. Emakumea adin ertaineko andrea zen, erakargarria, ile luze beltza zuen eta bera ere musulmana zen. Nire seme ttipia berriro hasi zitzaidan zerbait xuxurlatzen. Emakumea bueltatu zen ernegazioaz eta ziotson nire semeari berba hauek zehatz-mehatz: “Berbetan dagoena nire senarra da, eta horregatik, zuk ez duzu izango ogitartekoa”. Nire senarra beldurturik zegoen berak esandakoagatik. Banekien berak autoritatea zuela janarien hornikuntza kontrolatzeko. Gero, nire semeak emakumearekin bakeak egin nahi zuen eta kendu zuen bere iduna gurutzearekin eta berari eman zion, seinale bezala barkapen opariarena. Ni ikaraturik nengoen berak zigortuko zuelako nire semea honengatik. Aldiz, berak irribarre egin zuen eta onartu zuen bere eskaintza.\nOrduan, ikusi nuen ametsean gizon kristau bat seme askorekin etxe batean bizi zirenak. Berak garbitu izan zuen bere etxea edozer gauza iraingarri izan zitekeena Heziketa Ministroari. Ate jotze bat laztura sortu zuen Heziketa Ministroa baitzen. Izuzko begirada zeukan aurpegian eta bere baitan galdezka zegoen beren haurrak eramango ote zituzten.\nEz nuen inoiz argitaratu amets hau banekielako Clintonek berehala utziko zuen bere kargua. Banekien ezin izango zuela inoiz berriro aurkeztu Presidente izateko, ez nuen inoiz pentsatu Hilaryaz. Bush iritsi zen Presidentetzara eta uste nuen inoiz ezin zitekeela hori gertatu. Orain, mandatua daukat amets honekin abisatzeko. Orain ulertzen dut ametsa, ez zuela esan nahi Bill Clinton izan behar zuela Etxe Zurian, baizik eta, berriz, bakarrik esan nahi zuela Demokrata bat, agian OBAMA da musulmana ametsak adierazi nahi duena.\nBereizmena badaukazu amets honi buruz, mesedez, bidali iezadazu posta bat eta jakinarazi.


Baldomero Espartero - Wikipedia, entziklopedia askea.\n(«Espartero» orritik birbideratua)\nJoaquín Baldomero Fernández Espartero Álvarez de Toro, Banderaseko bizkondea, Lutxanako kondea, Garaipenaren eta Morellako dukea eta Bergarako printzea (Granátula de Calatrava, Ciudad Real, 1793ko otsailaren 27a - Logroño, Errioxa, 1879ko urtarrilaren 8a) espainiar militar eta politikaria zen.\n1837ko abenduaren 16a - 1838ko urtarrilaren 17a\n← Francisco Ramonet (en)\n1837ko uztailaren 29a - 1837ko abuztuaren 30a\n← Ildefonso Díez de Rivera, Count of Almodóvar (en) - Evaristo Fernández de San Miguel (en) →\nJoaquín Baldomero Fernández-Espartero y Álvarez de Toro\nGranátula de Calatrava, 1793ko otsailaren 27a\nLogroño, 1879ko urtarrilaren 8a (85 urte)\nMaría Jacinta Martínez de Sicilia y Santa Cruz (en) (1827ko irailaren 13a - 1878ko ekainaren 3a)\nMater Purissima (en)\nGranátulan (Ciudad Real) jaio zen 1793an, sendi eskulangile xume batean. Independentziako Gerra hastean, oldez joan zen gudarostera 1808an. 1810ean Isla de Leóneko akademia militarrean sartu zen, eta lotinantorde izatera iritsi zen. 1815ean, lotinant zela, Espainiaren mendeko Amerikako koloniak babestera joandako Morillo jeneralaren espedizioan ontziratu zen. Garai hartan liberalen ideiekin bat egiten hasi zen, eta, Amerikako independentisten aurka egindako ekintzen ondorioz, brigadier izendatu zuten. Ayacuchoko porrotak Espainiak Hego Amerikan zuen nagusitasunaren amaiera ekarri zuenean, penintsulara itzuli zen 1825ean.\nLehen Karlistada piztean, kristinatar armadaren barruan Iparraldeko probintzietan borrokatzea eskatu zuen. 1834ko maiatzaren 1ean Arabako, Bizkaiko eta Gipuzkoako komandante jeneral izendatu zuten. 1836ko udan, Iparraldeko armadako buru jarri zuten Femández de Córdoba jeneralaren ordez. Ardura horretan zela, Lutxanako gudua erabakigarria gidatu zuen, 1836ko gabonetan karlistak Bilboko setioa uztera behartuz.\nOrdutik aurrera, liberal moderatuek eta aurrerakoiek lehian ibili ziren Espartero beren alderdiko buruzagi izendatu nahian. 1839ko udan, kristinatarrekin akordio bat lortu nahian zebiltzan Maroto jeneralaren agindupeko sektore karlistekin egindako negoziazioen ondoren, Bergarako Hitzarmena sinatu zuen, Espainiako iparraldean bakea ezartzea ekarri zuena. Hala ere, karlista katalanek ez zuten onartu eta, Maestrazgon zehar egindako espedizio baten ondoren, aurrena Kataluniara eta gero erbestera bidali zituen Cabrera eta haren armadakoak. Horren ordainetan, Garaipenaren duke titulua jaso zuen.\nOrdutik aurrera, politikaren alorrean, Esparterok aurrerakoien alde jarri zuen bere ezpata. 1840an Udalen Legearen aurka azaldu zen, Maria Kristina erreginordeari aurre eginez. Koroaren eta Esparteroren arteko gatazka hark 1840ko irailaren 1ean abiatutako mugimendu juntista aurrerakoia akuilatu zuen. Maria Kristinak erreginordetza uztea erabaki zuen, eta ministerio‑erregeordetza bat ezarri zen orduan, Esparteroren aginduetara. 1841eko maiatzean, Gorteek erregeorde izendatu zuten gure buruzagi aurrerakoia. 1843ra arte egon zen gobernuan, eta bitarte horretan politika aurrerakoi nabarmena jorratu zuen. Lurren liberalizazioa bultzatu zuen, elizjende sekularraren ondasunen desamortizazioa sustatuz.\n1841eko urrian moderatuen altxamendua egon zen Euskal Herrian, Bizkaiko eta Gipuzkoako aldundiek bultzatuta: Espartero bera izan zen matxinada hura irato zuena. Bergarako Hitzarmenean Foruak errespetatuko zituela sinatu zuen arren, altxamendu haren errepresalia moduan, Foruak indargabetzeko dekretua onartu zuen 1841eko urriaren 29an, Araba, Bizkaia eta Gipuzkoa Espainiako probintzien pare utzirik. 1843an Espartero boteretik kendu zutenean, gobernu moderatuak Foruak leheneratu zituen hein batean, ez osorik, ordea. Atzera bueltarik izan ez zuen neurrietako bat Ebroko aduanak Pirinioetara aldatzea izan zen. Nafarroa probintziako aldundiak, Jose Yanguas idazkari zuela, Foruak Eraldatzeko Legea sinatu zuen Esparteroren armadak lurralde hori militarki okupatua zuenean.\nBoterea galdu ondoren, Espartero Ingalaterran erbesteratu zen eta Espainiako politikatik kanpo ibili zen, harik eta 1854an Ministro Kontseiluko buru izendatu zuten arte. Biurteko aurrerakoia hasi zen orduan. 1856an moderatuak berriz ere boterera itzuli ondoren, Esparterok politika utzi eta Logroñon finkatu zen. Politikan izan zuen azken sarrera 1870ean izan zen, Prim jeneralak Koroa eskaini zionean, baina Esparterok ez zuen onartu. 1879an hil zen Logroñon bertan.\nWikimedia Commonsen badira fitxategi gehiago, gai hau dutenak: Baldomero Espartero\nXIX. mendeko historia militarra Euskal Herrian. BALDOMERO ESPARTERO. Gipuzkoakultura. Zumalakarregi Museoa CC-BY-SA lizentziapean eginiko lana.\nMultimedia: Baldomero Espartero\nAipu famatuak: Baldomero Espartero\nAzken aldaketa 9 martxoa 2021(e)an, 23:33(e)tan\nOrriaren azken aldaketa: 9 martxoa 2021, 23:33.


“Larun” euskal kostaldearen begiratokia - Baztan Bidasoa Turismoa\nLarun, “Euskal Kostaldearen begiratokia"\nNafarroa eta Lapurdi arteko mugan dago Larun ( 905m). Pirinioko mendebaldean aurkituko dugun bigarren gailur garaiena da (Artzamendi 925m).\nIbilbide ugari dago gailurreraino iristeko, iparraldetik zein hegoaldetik (Bera, Sara, Askain, Olhette…). Larrungo magaletik igarotzen da baita GR10 ibilbidea ere. Oinezko bidean, bunkerrak eta kromletx-ak ikusteko parada dago.\nEz dira mendizaleak baina Larun gehien bisitatzen dutenak. Euskal Herriko toki bisitatuenetako bat da eta ez da harritzekoa, 905 metroko altueratik ikusten den panoramika zoragarria da. 360ºko begiratokia da Larun eta zerua urdin dagoenen, Lapurdiko kostalde guztia ez ezik, Txingudiko badia ere ikus daiteke. Mitxelin Gida Berdean dituen 3 izarrak, Larungo kalitate turistikoaren berme dira.\nSara eta Askain artean dagoen Saint Ignace geltokian, Laruneko gainera abiatzen den trena, Le Petit Train izenekoa, gailurrera igotzeko garraiobide erabiliena da. Urdazubi eta Zugarramurditik hurbil eta Donibane Lohizunetk 10 kilometrora dagoen trenbide hau, 1925 ean eraiki zuten. 35 minutuko ibilbide zoragarrian gailurreraino eramanen gaitu eta bidean, pottokak, ardiak, putreak,…ikusteko parada izanen dugu.\nIkuspegiarekin batera, deigarriak baita bisitariak gailurrean aurkituko dituen eraikinak ere. “Bentak” izeneko saltoki handiak dira: otordu egiteko, aperitifa edo kafea hartzeko eta oroigarriak erosteko.\nJuan Peñak, Berako gazteak, bide erdian zegoen harrizko txabola batean negozio txiki bat ireki zuen 1947. urtean. Bertan, laranjak, espartinak, edariak,…saltzen zizkien Larhunera joaten ziren iparraldeko bizilagunei; izan ere, II.Mundu Gerraren ondotik, mugak itxita zeuden eta Frantzian hornidura arazoak zeuden. 50. hamarkadan, gailurretik hurbilago egurrezko etxola eraiki zuen eta hamarkada horren bukaeran gailurrean bertan instalatu zen. Hasieran mando eta idien gainean igotzen zituzten eraikuntza-materialak eta merkantziak. Ondoren, kable sistema bat ezarri zuten, poleen bidez mugitzen zena. 12 kaiola zituen eta haietan garraiatzen zituzten merkantziak. 70.hamarkadan goraino igotzeko pista ireki zutelarik kablearen erabilera bertan behera geratu zen.


Vitoria-Gasteizko Udalaren web-orria - Santa Ageda Bezpera\nSanta Agata egunaren Bezpera\nSanta Agata egunaren bezperan, hots, otsailaren 4ko arratsaldean, hiriko hainbat talde ateratzen dira hirian zehar ohiko errondak egitera; santu horren martirioren eta heriotzaren ohorezko koplak kantatzen dituzte auzoetan zehar, eta makilak eramaten dituzte koplaren erritmoarekin bat lurra kolpatzeko. Gasteizko Udalak, taldeek aurretik izena eman badute, opari bana egiten die jenerotan, baita edizioaren oroigarri bana eman ere.\nSanta Agataren kantutegia\nOtsailaren 4a, Agate Deuna eguneko bezperan.\nHiriko hainbat tokitan eta gizarte etxeetako sarreretan.\nHistoria eta tradizioa\nBeste garai batean soldaduskara joatekoak ziren gazteak, kintoak, biltzen ziren atez ate joateko, eta dirua zein bazkari edo merienda egiteko jatekoak biltzen zituzten. Gaur egun, berriz, ikastetxeetako taldeek, ahots eta elizetako taldeek, besteak beste, egiten dituzte erronda horiek.\nSanta Agata, herri-tradizioa, kantuak, errondak...


Asteon zientzia begi-bistan #64 - Zientzia Kaiera\nGeologia eta klima-aldaketa\nErupzio baten magnitudea jakiteko hainbat dira kontutan hartzeko datuak; besteak beste, kanporatzen duen materialen bolumena eta material honen tamaina. Duela 200 urte, 1815. urtean Indonesiako Sumbawa uhartean dagoen Tamboraren erupzioak 100 km kubiko inguru material jaurtiki zuen atmosferara. Leherketaren zarata 2.000 km-ra entzun zen, erupzioak berehalako iluntasuna ekarri zuen inguruan eta 600 km-ko distantziara ez zen bi egunetan eguzkia ikusi; honek berehalako tenperatura jaitsiera eragin zuen eta bai ondorengo laborantzen galera ere. Miren Mendia geologoak Zientzia Kaieran kontatzen digu hain handia izan zela eragina klima-aldaketa eragin zuela erupzioak. Izan ere, urte hura udarik gabeko urtea bezala ezagutzen da.\nNagore Irazustabarrenak behin kontatu zigun 1996an Warwicken (Ingalaterra) burututako geozientzia aplikatuei buruzko jardunaldi batzuetan aipatu zela, duela 200 urte Waterlooko guduan Napoleonek jasandako porrota erupzioaren ondorioa izan zela. Ez dakigu hau horrela izango zen baina gai interesgarria da, asteon kontatu diguna bezalakoa. Argian azaldu digu Bigarren Mundu Gerrako hegazkinek klima aldatu zutela. Birminghameko Unibertsitatearen azterketa baten arabera 1944ko maiatzaren 11n 1.400 hegazkin britainiar eta estatubatuar irten ziren Ingalaterratik kontinentera bidean. Ondorioz, lainoak ugaritzea eta tenperatura jaistea eragin zuen horrek eta base militarretan, zehazki, 0,8 ºC-tan egin zuten behera termometroek.\nAmaia Portugalek azaldu digu sormenak eta psikosiak erro genetiko bera partekatzen dutela ondorioztatu dutela Islandian egin berri den ikerketa batean. Izan ere, eskizofrenia edo desoreka bipolarra garatzeko arriskua handitzen duten zenbait aldaera genetiko ohi baino maizago aurkitu dituzte diziplina artistikoren bat lantzen dutenen artean. Baina, kontuan izan behar dugu lotura egon badagoela bi elementuen artean baina ez dela estu-estua, eta are gutxiago erabatekoa Zientzia Kaieran: Sortzaileen gogo zoragarria.\nJabier Agirre medikuak Argia aldizkarian kontatu digu azken urteotan gero eta pertsona gehiagok jotzen dutela medikuarengana zerbait jan ondoren kontrako erreakzioren bat jasan dutelako. Gehienek alergikoak direla uste dute, baina askotan intolerantzia dute. Eta nola bereiztu biak? Alergiak sistema immunitarioaren erreakzio bat eragiten du alergia zaion janariaren kontra. Intolerantziak, alterazio metabolikoak eragiten ditu, janarietako zenbait elikagairen digestioa, asimilazioa eta aprobetxamendua ezinezko bihurtzen dutenak.\nBestalde Ane Wyssenbach ikertzaileak diosku ondo elikatzeak zerebroa osasuntsu mantentzen laguntzen digula. Baina ba al dakigu zergatik duen harremana elikadurak eta gure garunaren osasunak? Achucarro Basque Center for Neuroscience zentroko ikertzaileak hau azaltzeko primateetan adierazgarri den adibide baten bidez azaltzen digu: Elikadura eta zerebroa.\nEspaziotik bidaia: astronomia\nEider Cartonek eta Ana Galarragak espaziotik bidaiatzera eraman gaituzte asteon Elhuyar aldizkarian. Philaeri buruz hitz egin digute. Ezaguna egiten zaizue? ESAk (Europako Espazio Agentzia) 2004an bidali zuen espaziora Rosetta zunda. Ibilbide korapilatsua egin ondoren 67P/Churyumov-Gerasimenko kometara ailegatu eta barnean zeraman Philae modulua askatu eta kometaren gainean kokatu zen. Baina Philaeri bateriak agortu eta itzalean geratu zen, asteon lozorrotik atera eta seinalea bidali duen arte Philaek, 67P kometaren gainazaletik.\nPhilaeren lozorrotik ilargira eraman gaituzte jakinarazteko Columbiako eta Ouluko Unibertsitateetako astronomoek Ilargiaren inguruan hodei-geruza iraunkor bat dagoela frogatu dutela. Hodei-geruza hau hauts-partikulez osatuta dago, asimetrikoa da eta, astronomoen arabera, Ilargitik gertu abiadura handian igarotzen diren kometen ondorioz sortzen da.\nArgitalpen-data: 2015/06/21 · Atala: Dibulgazioa, Zientzia begi-bistan


Goierriren saskibaloi sailak luxuzko ekitaldiak antolatu ditu 50. urteurrena ospatzeko | Otamotz\n👤Honen bidez: Otamotz\t 5 Iruzkinak\nGoierri kirol elkartearen saskibaloi sailak 50. urteurrena ospatuko du aurten. Primerako ekitaldi sorta antolatu dute. Egitaraua gaur arratsaldean aurkeztu dute.\nHasteko, Aldiri kiroldegian lehen bi denboraldietako jokalariak elkartu dira. Taldearen lehen urte haietaz hitz egiteaz gain, argazkiak atera dituzte.\nOndoren, udaletxean, urteurreneko egitaraua aurkeztu dute. Ekitaldian, German Monge Euskadiko federazioko lehendakariak, Leire Aranburu Gipuzkoako federazioko lehendakariordeak, Jon Luqui Urretxuko alkateak eta Mikel Serrano Zumarragako alkateak parte hartu dute. 50 urte hauetako jokalari, entrenatzaile, delegatu eta presidenteak ere egon dira.\nHorra hor urteurreneko ekitaldiak:\nMartxoak 15: Argazki erakusketa irekiko dute.\nApirilak 5: Juanma Lopez Iturriaga eta Juan Antonio San Epifanio saskibaloi jokalari ohiekin solasaldia.\nApirilak 6: Goierri-Ordizia derbia.\nMaiatzak 1: Urte luzetan Real Madrileko bigarren entrenatzailea izan den Angel Jareñoren ikastaroa.\nMaiatzak 11: Goierrik lagunarteko partida jokatuko du goi mailako talde baten aurka.\nMaiatzean (eguna zehaztu gabe dago): Amaia Valdemoro saskibaloi jokalari ohiaren hitzaldia.\nEkainak 14 eta 15: 3×3 saskibaloi txapelketa.\nEkainaren 17tik 21era: jokalari beteranoen txapelketa, Aldiri kiroldegia ireki zen arte Gernikako Arbola plazan antolatzen zirenak gogoratzeko.\nIrailak 14: FIBA2K19 txapelketa, Euskal Encounter-en eskutik.\nUrriak 12: taldearen historia jasotzen duen liburuaren aurkezpena eta bazkaria.\nAbenduak 6-8: erkidegoetako kadete eta haur mailako selekzioen txapelketa.\nAmaia ValdemoroAngel JareñoFIBA2K19German MongeGoierriren saskibaloi sailaJuan Antonio San EpifanioJuanma Lopez IturriagaLeire Aranburusaskibaloia\nMakenri otsaila 08, 18:55\nZorionak Goierri! Lan handia urtetan borondatez egindakoa. Hori bai, bi hitzaldi eta biak kastellanoz Itu, Epi eta Valdemoro Maizpideko barnetegira apuntatu ezean. Ikastaroa ere, Jareñok espainolez, pentsatzen dut. Egun badaude saskibaloi jokalari euskaldun profesionalak (Maiza, Oroz, Motos, Xubi, Otegi, neskak ere nik ez ezagutu arren badira bat baino gehiago 1.mailan jokatzen dutenak), saskibakoi kazetari eta analista euskaldun trebatuak (Urbis, De la Fuente, Ainara Arratibel, Danel Agirre, Joseba Sanchez, Arritxu Iribar, Imanol Magro…), Goierrin jokatu eta ondoren beste kirol batzuetan punta-puntan dabiltzanak (Igone Campos, adibidez), … Aukerak badaude, ukaezina da, baina borondate pixka bat ere behar da. Goierrik ere euskarazko eskaintza bermatu behar duela iruditzen zait, herriko elkarte erreferenteetako bat izanda eta hainbeste gazte (euskaldunekin) tartean. Hartu ezazue kritika eraikitzaile bezala, oraindik garaiz gaude eta.\nFelipe otsaila 26, 12:55\nZertarako nahi degu hitzaldi batera\nMaiza, Oroz, Motos, Xubi, Otegi,… ekarri, inor ez badaki nortzuk diren.\nMakenri martxoa 10, 20:45\n1.- Gipuzkoar jokalari gazteak punta-puntako mailetara iritsi daitezkeela erakusteko eta motibagarri izateko kirolari gazteentzat.\n2.- Saskibaloi jolakari profesional euskaldunak badirela erakusteko. Ez direla ezagunak diozu Felipe, ba egin dezagun ahalegin bat ezagutarazteko. Ez bada Goierri, esaidazu, nork ekarriko ditu?\n3.- Ekartzen dituzun hizlari denak espainiarrak badira eta espainolez hitz egiten badute, esaidazu zeuk, zein marko politiko/linguistiko ari zara onartzen? Marko nazional espainiarra. Ez diot borondate jakin bat dagoenik honetarako, baina inplizituki onartzen ari zara.\nBaina klaro, hizlariak onartzeko edo baztertzeko irizpidea jendea erakarri edo ez bada, edo pentsatzen badugu espainiar markoa natural eta normala dela beste ezer hausnartu gabe, edota uste badugu kirolari erreferentzial euskaldunak inoren babesik gabe ezagun bilakatuko direla, ba bai, Felipe, akabo eta goazen denok Itu eta Epi entzutera.\nMichael Jordan apirila 01, 15:20\nIgone Campos espainiako txapeldunordea izan da. Maiza, Oroz eta besteek espainiako ligan jokatzen dute. Horrek esan nahi du inplizituki marko politiko espainiarra onartzen dutela? Zer ikusirik du Goierrik ekitaldi batzuk gaztelaniaz antolatzea marko politikoa zehatz bat onartzearekin? Bestalde, Goierrik egunero bermatzen du euskara entrenamenduetan, bidaietan eta partiduetan gure seme-alabekin lan bikaina eginez gain, borondate hutsez. Beraz, aukera izan badute jokalari errefentzial batzuk ekartzeko naiz eta euskaldunak ez izan, zergatik nahastu gauzak?\nMakenri apirila 02, 18:19\nBerriz Goierri zoriontzeko baliatu beharko dut mezua, nire lehen hitzak horretarako izan diren arren. Halako lana ezin da aipatu gabe utzi. Neuk ere lagunak ditut bertan eta lan paregabea egiten dute.\n1.- Nola esan nahiko du ba aipatu dituzun jokalariek marko hori onartzen dutela? Ba al dute beste aukerarik? Espainiar edo frantziar selezkioan jokatzeagatik inoiz ez diot errurik botako inorri, nazioartean ofizialki jokatzeko beste erremediorik ez baitute gaur-gaurkoz. Kirolariek esp/fr. selekzioekin jokatzera derrigortuta daude, baita isunez ordaindu ere, ukatutakoan. Kalibre honetako argudioekin ez goaz urrutira.\n2.- Markoarena azaldu dut lehenagoko mezuan. 3/3 hitzaldi aipaturiko ezaugarridunak dira eta euskarazkoak 0. Nik ez dut behin ere esan hitzaldi horiek egin behar ez liratekeenik Michael, ez dakit non irakurri duzun hori. Ez badago argi berriz ere diot: euskarazko eskaintza ERE bermatu beharko luketela ari naiz esaten.\n3.- Goierrik euskara bermatzen duela egunerokoan eta borondate hutsez aritzen direla bertako langileak, bai, erabat ados zurekin. Zorionak denei, benetan. Baina ez zara ari esaten nik esan ez dudanik. Nire lehen hitzak bertako kideak zoriontzeko izan dira. Goierriren lana ez dudala baloratzen esan nahiean bazabiltza, oso oker zaude.\n4.- “Zergatik nahastu gauzak?”. Helburua ez da bazterrak nahastea, proposamenekin gauzei bi buelta eman eta zerbait hobetzea baizik. Ezintasun handia nabari dut kritika eraikitzaileak onartzeko.


Zabalik dago XXIII. Eibarko Asier Errasti Film Laburren Jaialdirako izen-emate epea - etakitto.eus\nZabalik dago XXIII. Eibarko Asier Errasti Film Laburren Jaialdirako izen-emate epea\nEibarko Udalak eta Plano Corto Kultur Elkarteak antolatuta, azaroaren 7tik 12ra bitartean burutuko den 23. “Asier Errasti” Film Laburren Jaialdirako izen-ematea uztailaren 15era arte egongo da zabalik eta internet bidez egin beharko da udalaren webgunean. Lanak ere web orri horren bitartez igo beharko dira sarera. Plano Corto elkartearen helburua laburmetraiak eta ikusentzunezko gaiak sustatzea eta zabaltzea da eta Asier Errasti film laburren jaialdia – Javier Agirresarobe Saria antolatzen dute urtero udalarekin batera.\nAntolatzaileek gogoratu dutenez, lanek gehienez 20 minutu iraupena izan beharko dute, eta 2021eko urtarrilaren 1a baino lehen egindakoak ezin dira aurkeztu. Bestalde ez dira onartuko nazioarte mailako lanak. Sari hauek banatuko dira:\n– LEHEN SARIA Javier Aguirresarobe (fikzioa): 700 €.\n– BIGARREN SARIA Javier Aguirresarobe (fikzioa): 500 €.ç\n– Euskarazko film laburrik onena: 700 €.\n– Animaziozko film laburrik onena: 700 €.\n– Eibarko film laburrik onena: 200 €.\nHem dituzue oInarriak PDF formatuan\nParte-hartzeko estekak hauek dira:\n#Asier Errasti#film#film labur#ikus-entzunezko#jaialdi#Javier Agirresarobe#laburmetraia\n« Aldaketa klimatikoari eskainitako kontzertua emango dute piano ikasleek zapatuan Eibarzale batzuek Ipuruan pasa dute gaua Alcorconen aurkako partidurako sarrerak eskuratzeko »


Aizarna.com :: Benantxio Irureta mendizalea ( 2 )\nBenantxio Irureta mendizalea ( 2 )\nAizarnako mendizalea" izenburu jarri eta lehen ere azaldu nuen orri honetan, mutil honek mendiarekin duen lotura artikulu batean. Baita ere "Yalung Kang" mendiaren gailurra lortu zuenean, Aizarnan egin genion omenaldia ere, argazki eta guzti.\nUrte batzuk pasa dira ausardia hau lortu zuenetik, baina orain ere jarraitu egiten du mutil honek mendiarekin gozatzen eta aurten Valtoroko treking-a egitera joan zaigu nafar batzuk lagun dituela.\nHau dela eta Uztarria aldizkariak elkarrizketatu berria du eta mendizale honek esaten duen guztia irakurtzeko aukera jarri dut hemen ere nahi duenak irakurri.\nUztarria orri digitaletik kopiatuta.\nBenantxio Irureta: "Mendiak eta mendiaren inguruko guztiak bete egiten nau"\nObsesiorik gabe”, baina oraindik “zapaltzeko eta ikusteko paraje asko” dituela dio aizarnarrak.\nProbatu bazuen probatu,mendiak bizio bilakatu zaizkiola esan daiteke. Ingurukoei ere iturri horretatik edaten eman zalea da, gainera. "Semeari txikitatik egurra eman" ziola aitortzen du. "Urtebete zuela Anetora eraman nuen motxilan, eta 14 urterekin Everesteko treking-a egitera eraman nuen". Orain aitona eginda, mendiekin duen miresmen horrekin kutsatu nahi ditu ilobak. "Zaharrena Izarraitz eta Erniora eraman dut bizkarrean; txikienak sei hilabete ditu eta udazkenean eramango dut Erniora".\nBeñat Arrue eta Benantxio Irureta, Pumori atzean dutela.\nBihar [ uztailak 8 ] aterako zara Pakistanera. Zer egin asmoz?\nValtoroko treking-a egitera noa, nafar talde batekin. Hango zortzimilakoen inguruan ibiliko gara: Gashembrun I-II, Broad Peak... Horko erregea K2 da eta K2ko oinarrizko kanpamendura joango gara, duela 25 urte nafar haiek estatu mailan aurrenak izan baitziren K2ko gailurra zapaltzen.\nIstripua eta gero, Arrueren argazki-kamera berreskuratzea lortu zuten, eta Iruretak besoetan duen Nepalgo neska hau Arrueren kameran agertu zen.Gerora, Nepalen,Arrueren kamerako neskatoa aurkitzea lortu zuten.\nEta, bizar hori?\nNepalen eta Hego Ameriketan txaboletan lo egiten dugu eta dutxatzeko aukera izaten dugu. Pakistanen, ordea, mendira joan eta ez omen dago ezer ere, oso basatia da. Norbere garbitasuna zaintzeko aukerarik izango ez dugunez, horregatik utzi dut bizarra. Hartara, pakistandarren artean beste bat gehiago emango dut. Denek esaten didate zaharragoa ematen dudala. Horrek erremedio erraza du. Handik etorritakoan segituan kenduko dut.\nPicos de Europan, Naranjo de Bulnes gailurrean,Xabier Osinalde eta Arantxa Iturberekin.\nTxabolarik ezean, gauak kanpinean igaroko dituzue?\nHorrek ere tranpa pixkat badu. Kristoren montajea dago gure inguruan. 10 kiloko motxila bana eramango dugu, baina gure trasteak eta jatekoa eramateko 40 pisulari daramazkigu. Egia esan, hara joan behar eta morroiekin edo neskameekin ibiltzea ez da nire estiloa. 8.000ko bi espedizio egin ditut, Yalung Kang eta Everestera. Yalung Kang oso urruti dago, Nepalen barruan, eta bertara iristeko bideak oso zailak ziren. Gu joan ginen garaian oinez hasi eta oinarrizko kanpamendura ailegatzen 22 egun pasatu genituen. Noski, gaur egunean, dirua pagatuta, helikopteroz, oinarrizko kanpamenduan jartzen zaituzte, traste guztiekin. Niri estilo hori ez zait gustatzen. Nahiago dut oinez joan, bazterrak ikusi, hango herrixkak pasatu, umeei karameluak eman, aitonak ganadu xaharrekin lanean ikusi, argazkiak atera... Mendia igotzearen parte polit bat da hori, bizipoza da.\nMendiak zeharkatu eta tontorrak zapaltzeko debozioa nondik datorkizu?\nAitarekin ehizera joaten nintzen, baina ez nintzen behin ere joan mendira. Gero etorri zitzaidan mendiko zera hori. Ni Zarautzen ibili nintzen eskola profesionalean, elektrizista ikasten, eta eskolako lagunen bitartez sortu zitzaidan mendiko zaletasun hori. Handik hasi nintzen. Gero Azpeitira etorri nintzen bizitzera, duela 40 urte, eta hemen Joxe Takolo eta neure andrea izandakoa ezagutu nituen. Pirinioetako aurreneko pausoak haiekin eman nituen.\nNoiz geratu zitzaizkizun hemengo mendiak txiki?\nBehin ere ez zaizkit hemengo mendiak txiki geratu. Nik hemengo mendiak asko maite ditut. Askotan entzun behar izan dut: Zuei horiek txikitxo geratzen zaizkizue. Ez, ez. Ni aurten Izarraitzera askotan joan naiz. Erniora gutxiago. Azpeitiko martxa ere egin dut, Pagoetara ere joan nintzen. Hemen ere oso gustura ibiltzen naiz. Orain, egia esan behar da, Pirinioa hiru ordura dugu, gertu dago oso, eta izugarrizko aukerak ematen dizkigu, bai udan eta bai neguan, gauza zailak nahiz errazak egiteko, luzeak, motzak, eskalada mailan, elur mailan, trabesia... Kristoren aukera ona dago.\nUrtea udari begira pasatzen al duzu? Ala, urtean zehar badituzu beste erronka batzuk?\nSuerte handia daukat, oporrak neuk nahi ditudanean hartzen ditut, hilabete. Azkeneko urteetan gehienbat treking-ak egitera joaten naiz. Zortzimilakoetara ez naiz joaten, diru eta denbora gehiago eskatzen baitu. Urtero nire buruari helburu bat jartzen diot, aliziente bezala, kanpora joatea. Hamaseigarren urtea dut segidan irteten dudala eta denera 19-20 bidaia egin ditut. Egia esan, jende pilo bat aldatu dut, zaharra neu bakarrik geratzen naizelako. Denak erretiratu dira. Ni, ordea, mendiak eta mendiaren inguruko horrek bete egiten nau. Ez da ahuntzak bezala mendian ibiltzea bakarrik. Baina han egiten diren harremanak eta giro sano hori, oso polita da. Ez dago dirurik hori ordaintzeko. Eta, gainontzean, urtean zehar, mendira. Niretzako ez dago denboraldi alturik eta bajurik. Nik urte guztian funtzionatzen dut. Astebururo. Askotan Pirinioetara joaten gara. Ostiral arratsaldean atera eta jaira arte. Lo egiteko tokiak ere fitxatuta ditugu. Ijitoek bezala, zubi azpian, arbola azpian, eliza atarian... aire librean egiten dugu beti lo, bai neguan, bai udan. Larunbatetan 10-12 orduko mendi buelta egiten dugu. Igandetan 6-7 orduko mendi buelta egin eta etxera garaiz etortzea gustatzen zaigu, jai arratsaldean lagunekin kalera atera behar delako. Niretzako oso garrantzitsua da hori. Azkeneko hiru urte eta erdian, gainera, ama egoitzan daukat eta hari bisita egiteko aprobetxatzen dut.\nNola gozatzen da gehiago: prestatzen, ala mendia egiten sufritzen?\nNik egin ditudan tontorrik gogorrenetan, mendi handietan, alegia, kezka galanta izan dut nola jaitsi behar dudan pentsatuta. Barruan eramaten duzu kezka hori, etxekoekin akordatzen zara, sufritu egiten duzu, eta igoal malko batzuk irteten zaizkizu. Mendia egitea ez da bukatzen gora ailegatutakoan, behera jaitsitakoan, orduan bukatzen da mendia. Orduan hasten zara gozatzen, behera jaitsi eta lagunak besarkatzean. Mendian istripurik gehienak beherakoan gertatzen dira. Jendea erlaxatu egiten da, nekea pilatu, eta erreflexuak ere ez dauzkazu behar den bezala. Fisikoa oso garrantzitsua da, baina baita zuhur jokatu eta burua erabiltzea ere. Mendiari beti errespetua. Arriskua badago, kontuz ibili behar da eta jakin egin behar da atzera egiten. Ez dago zertan pentsatu atzera egiten delako frakasatu bat zarela.\nZenbat diru kostatu daiteke espedizio bat?\nLana egin eta aurrezten ditudan diru txamar denak izaten dira hortik zehar ibiltzeko. Nik azkeneko urteetan gehiena treking-ak egiten ditut. Iaz, Nepalgoa 3.000 euro kostatu zitzaidan, Pakistangoa beste horrenbeste. Tontorrak egitea ia beste gauza bat da. Zortzimilakoetan permisoak behar dira eta diru asko ordaindu behar da. Baimena, agiri bat, paper bat. Zazpi laguneko talde batentzako balio du baimenak, eta taldekide bakoitzak 6.000 euro inguru ordaindu behar du. Aparte hegaldia, bidaia eta dena. Nik diru dena mendian gastatzen dut. Askok esaten didate kaskatuta nagoela, baina hori esanda ez naiz haserretzen. Arrazoi igoal izango dute, baina mendiak eta mendiaren inguru guztiak bete egiten nau.\nInoiz eduki al duzu aukerarik horretatik bizitzeko?\nNiri makina batek esaten didate, hasi hadi moteil, gidari bezala, hik bizimodua aterako huke-eta. Nepalera jende pilo batekin joan naiz, Pirinioetara ere bai, gazte askorekin. Bideak eta gauzak jende askori erakutsi dizkiet hemen, baina lagun bezala. Azken aldian, gainera, pare bat-hiru bat bikote ezkonberri ere etorri izan zaizkit, Nepalera treking-a egitera joateko asmoa zutela eta. Bidaia zenbat kostatuko zitzaien, zer ikusi zezaketen, non lo egin edo nondik nora ibili zitezkeen aholkatu nien. Baina, gidarena ez dut sekula planteatu, ni baino askoz hobea izan behar da gauza horietarako. Alpeetako gidak fisikoki oso eskalatzaile gogorrak dira. Noski, kobratu ere halaxe egiten dute. Nahi duzun tokira eramaten zaituzte. Alpeetako Cervino mendia mitikoa da, oso polita, baina arriskutsua. Hura igotzen ausartzen ez bazara, gida bat kontratatzen duzu. Bezeroari soka bat lotzen diote eta baserritarrak txahala bezala eramaten dute behetik gora. Toki txarretan heldu eta arrastaka eramaten zaituzte. Orain dela hogeitaka urte, 100.000 pezeta pagatu behar izaten zuen bezero bakoitzak gida, Cervinon. Nik horrela igotzea baino nahiago dut batere ez igotzea.\nGaur egun zein dituzu mendilagunak?\nLehengo lagunak soziedadean daude, tripa handiarekin, eta gazteekin ibiltzen naiz orain. Jose Luix Eizagirrerekin asko ibiltzen naiz, gehiena. Olatz Larrañaga ere ibiltzen da gurekin, Amane Arrue, Mikel Arregi... horiek oraingo lagunak.\nPasaban eta Oiarzabalen afera, erreskatea medio; 14 zortzimilakoak egiten lehenengo emakumea izateko Pasabanek Oh Eun Sun korearrarekin izandako lehia. Zortzimilakoak igotzeko gose hori... Mendizaletasunarentzako ona al da hori?\nHistoria zatarra izan da hori (Pasaban eta Juanitoren artekoa). Lehenengoa izatea beti da polita. Beti esango da lehendabizi Everest Hillaryk igo zuela. Eta lehenengo 14 zortzimilakoak Mesnerrek igo zituela, eta orain lehenbiziko emakumea, Edurne Pasaban esan beharko dugu. Baina, gaur egun sartu garen konpetizio maila hori niri ez zait batere gustatzen. Esponsor eta diruaren aldetik, mendia futbolaren pare jarri da. Zentzu horretan zatarra iruditzen zait. Ez dit inbidiarik ematen. Ni, behintzat, poltsikotik osatzen banaiz joango naiz, eta ez daukadanean ez naiz joango. Baina, neure kasa, etorritakoan lagunekin afari bat egin, diaporamak erakutsi... nahiago dut horrela ibili.\nMiresmen berezirik sortzen dizun mendizalerik ba al duzu?\nTakolo, behintzat bat. Umila eta jatorra, natuala. Berezia zen, mutilzaharra zen horrekin. Bihotz onekoa zen eta oso mendizalea. Bere kasa, bakarrik, gehitxo ibiltzen zen. Pirinioetara ia beti bakarrik joaten zen. Oso zaila zen berarekin planak egitea. Bakartia zen oso. Bakarrik ibiltzeak neuri ez dit graziarik egiten. Lagunarekin beti hobeto.\nOnak, bat baino gehiago ere bai. Duela 23 urte, 1988an, Azpeitian espedizio bat egon zen Yalung Kangera (8.500m). Estatu mailan gailur hura igotzen aurrenak izan ginen; harrezkero, Oiartzabal eta Pasaban egon dira igotzeko asmotan, baina inork ez du igotzerik lortu. Modestiak aparte, neuk bakarrik lortu nuen gailurra egitea. Herri-mailan kristoren omenaldia egin ziguten. Hiru hilabete pasatu nituen. Oso polita izan zen. Oroitzapen oso politak ditut Yalung Kangekoak. 25 urte betetzen direnean berriro bueltatzeko asmoa dut; gailurrera ez, baina oinarrizko kanpamendura joan eta Yalung Kang ikusi, hemen natxeok oraindik esateko.\nMendiak eman dizun gauzarik onena?\nHorrela kolpera esanda, lagunak.\nEta, igotzeko pendiente duzun mendi bat?\nZerrenda luzea dut. Parajeak ikusteko oraindik asko dauzkat, baina obsesiorik ez daukat. Oraindik ere esaten didate: Zer, zortzimilakoren batera?. Zortzimilakoa egiteko bi hilabete behar ditut; tailerretik baimena lortuko nuke, baina diru asko behar da, 12.000 euro, behintzat, behar dira. Eta 12.000 euro gordetzen, urte bat edo bi sakrifikatu egin beharko nituzke, eta nik nahiago dut urtero gauza txiki bat egin, ailegatzen naizen bidaia bat, baina urtero egitea.\n==================================================================== ==================================================================== ====================================================================\nBenantxio Iruretaz diotena\nXabier Osinalde (mendizalea):" Mendiaz dakitena berak irakatsi dit".\nMendia Benantxiorekin ezagutu dut. Aurrenekoz Aneton izan zen, 1998an. Txandala besterik ez neraman, eta gora gindoazela, erdi bidean, ia hotzak akabatu ninduen. Termotik kafea eman zidan, beroan sartzeko, baina nirekin behera jaitsi zen. Beste biek tontorrera jarraitu zuten. Mendiaz dakidan dena Benantxiok irakatsi dit. Pazientzia du, eta todoterrenoa da. Denekin ondo moldatzen da, zaharrekin, gazteekin... Sasoia beldurtzekoa du. Lagunarteko pertsona da, eta mahaiaren bueltako giro hori ere asko gustatzen zaio. Pertsona ederra da".\nArantxa Iturbe ( mendizalea ); "Mendia asko bizi du, dena da berarentzat".\nAhizparen bitartez ezagutu nuen. Treking-a egiteko grina berak sartu zidan. Gero, Mustagata-ko espediziora (7.500 m) beraiekin joan nahi al nuen esan zidan. Nik beti esango dut Benanengatik igo nuela. Asko animatu eta lagundu ninduen, kristorena izan zen gailurra egitea. Mendia asko bizi du, mendia dena da berarentzat, eta ingurukoei ere hori transmititzen die. Lehen ibiltzen ginen taldetxoak udaero egiten dugu irteeraren bat Pirinioetara. Pakistanera joaterako esan zigun, prestatzeko, bueltan norabait joan behar dugula eta".\nJoxe Luix Eizagirre (mendizalea): "Kristoren laguna da, maisua da mendian"\n"12 urte dira elkarrekin hasi ginela. Harrezkero asko ibili gara elkarrekin. Beti hor zehar, lurrean, egiten dugu lo, hotel milestrellas-en. Pakistanera berarekin nintzen joatekoa, baina Boliviara noa azkenean. Nepalen izan ginen, Puta Yun Chulin, konjelazioak jasan nituen eta esan daiteke berari eskerrak nagoela hemen. Oso ondo portatu zen. Kristoren laguna da, maisua da mendian. Benanen bidez mendian lagun oso onak egin ditut. Gauza asko kontatzen diogu elkarri. Jendeak asko estimatzen du. Akats bezala esango nuke sasoi handiegia duela”.\nPumori, liluratzen duen mendia\nMendian egun zoriontsu asko igarotakoa bada ere, bestelako "une garratzak” bizitzea ere egokitu zaio Benantxio Iruretari. Nolanahi ere, bizipen batzuk eta besteak balantzan jarri, eta “onak gehiago dira txarrak baino”.\nUrriaren 17an hamar urte beteko dira Pumori mendiko (7.161 metro, Nepal) gailurra egin nahian zebiltzala, Beñat Arrue azpeitiarra eta Iñaki Aiertza aizarnazabaldarra —beste hiru nafarrekin— hil zirela. “Mendi oso politera joan ginen, baina ezbehar gogorra eduki genuen eta bost lagun han geratu ziren betirako. Emaztearengandik banatzea eta gero, hori izan da bizitzan gertatu zaidan bigarren kolpea. Hamar urte dira gertatu zela, baina oraindik ere horrekin bizi naiz. Ahaztu egin behar dudala behin baino gehiagotan esaten didate, baina nik ez dut ahaztu nahi, Pumoriko istripua nire bizitzako parte da".\nIstripua gertatu zenetik, Pumorrekin “lotura berezia” duela dio. “Ez daukat ezer mendi horren kontra, kristoren polita da, eta oso gustura joaten naiz. Istripuaren ondoren, oroigarri bezala denen izenekin harri bat dugu jarrita, oinarrizko kanpamenduan. Harrezkero, zazpi bat aldiz joan naiz, iaz azkena. Beñat Arrueren gurasoekin askotan joan izan naiz, baita Iñaki Aiertzaren neskalagunarekin ere. Loretxo batzuk jartzen dizkiegu, Pumoriren magalean”.


Mediterraneoko Dietari buruzko Nazioarteko V. Biltzarrak haurren obesitateari aurre egiteko estrategiak aztertuko ditu | Consumer\nMediterraneoko Dietari buruzko Nazioarteko V. Biltzarrak haurren obesitateari aurre egiteko estrategiak aztertuko ditu\nPatologia horrek Espainiako haurren %14ri eragiten dio, eta duela urte batzuk %5i.\nMediterraneoko Dietari buruzko Nazioarteko V. Biltzarra Bartzelonan izango da martxoaren 9tik 11ra, eta haurren artean obesitateari aurre egiteko estrategiak izango ditu ardatz, eta bizimodu hori zabaltzeak duen garrantzia azpimarratuko du. Gaur egun, Espainiako haurren %14k obesitate-arazoak ditu, eta %5ek duela urte batzuk.\nAtzo Kongresuaren aurkezpenean, Mediterraneoko Dieta Garatzeko Fundazioko lehendakariak eta ekitaldiaren antolatzaileak, Lluís Serrak, ohartarazi zuen AEBetako elikadura azkarraren eredua dela. mundu osora esportatu du, eta Espainian ere jarri da, “obesitate-arriskuaren faktorea da”, bereziki haurrentzat.\nSerraren arabera, Mediterraneoko dietaren onurak zabaldu behar dira dieta horrek elikadura azkarraren “norgehiagoka” izan dezan, “haurren jarduera fisikoa eta obesitatea gutxitzearekin batera, eta horrek etorkizunean gaixotasun kardiobaskularrak izateko arriskua areagotzen du, besteak beste”.\nBiltzarraren arduradunak nabarmendu zuen, gainera, dieta mediterraneoa ez dela adituek lagundutako elikadura-eredu bat soilik, edo osasunean eragin onuragarri frogatuak dituzten elikagaien batura, baizik eta “gizarte-harremanak, lehentasun pertsonalak eta familia-rola ulertzeko bizimodu bat” ere badela.\nAzkenik, Serrak nabarmendu zuen garrantzitsua dela familiak elikatze-ohitura osasuntsuen inguruan heztea eta ariketa fisikoa egiteko beharra.\nMediterraneoko Dietari buruzko Nazioarteko V. Biltzarrean, mundu osoko 400 bat adituk hartuko dute parte elikaduran eta dieta mediterraneoan. Gai hauek jorratuko dituzte, besteak beste: elikagaien eta elikagaien sinergia, Mediterraneoko herrialdeen elikadura-politikak eta gure sukaldaritza tradizionalaren onurei buruzko azken aurkikuntzak.\nestrategiak infantil-eu obesidad-eu


kritiken hemeroteka » Apaletik aske\n« Hodeien adorea | Antzara arimaren ikur »\nApaletik aske Iker Zaldua / Gara, 2012-11-04\nZenbaitetan, askotan, gertatzen da liburu bat amaitu eta “beste bat apalerako” pentsatzea, hau da, hautsetan desagertzera kondenatzea. Zenbaitetan, askotan, gertatzen da idazle bat apal horretara bidaltzea, zigorturik edo. Gutxi batzuetan gertatzen da, liburua edo idazlea kuttunen zerrendan barneratzea, irakurri duzunak zugan eragina izan duelako, norberak bizi duen uneak hala agindu diolako, apika.\nIñigo Astiz izena nire kasuan, momentuz, zerrenda horretan sartuko dut. Beste zerbait topatu diot, zerbait berezia eta azaltzen saiatuko naiz zergatik. Hasteko, ez du poesia eraikitzen hiztegietan gorderik, ezkutaturik, agertzen diren hitzak bata bestearen segidan pilatuz. Ez da nahasten esaldiak gehiegi janzten, dotoretzen. Edukia aberasten du, hitz arruntak erabiltzen ditu, “esaldi poetikorik” gabe egiten du poesia. Esaldi arruntak behar bezala antolatu mezua (lerro artean nahiz agerian) igortzeko.\nGustatu zait, bada, poesia egiteko duen modua, estiloa. Eta gustatu zait edukia, sakontasuna. Irudi sinpleak erabiltzen ditu, guztiok ulertzeko modukoak, barruan duen aldarria kanporatzeko, irudi sinpleak kontu konplexuak azaltzeko. Horren adibide da, Hil berri den aitaren arrastoa besarkatzeko izenekoa. Poema laburra da, maitasun hitzik sartu gabe maitasuna adierazteko. Maitasunaren erupzioa dela esango nuke, arestian aipaturiko hiztegiko hitz lerdenak erabili gabe gertatu dena. Erraza dirudi, baina ez da erraza.\nMaitasuna da gaia horretan eta maitasuna da gaia beste askotan. Berak aitortu zuenez, gai bat hartu eta hainbat bertsio egin ditu. Oraindik baina jadanik azpimarratu nahi dut horren harira. Aitonei eskainitako poema honek badu aitari eskainitakoaren antzik, maitasun hitzik gabeko maitasun deklarazio itzela: “Dena dago bere lekuan. Kasik oihartzunik ez du oraindik/ baina jadanik bat gutxiago gara”. Poema hori irakurrita enpatia datorkit gogora, enpatia, atxikimendua dudala harekiko. Ez da hori, ordea, zehazki poemak esaten didana. Nire amonak badu modu bat enpatia adierazteko, enpatia mota hau adierazteko, “sentimendua jartzen zait”, hori dio amonak, eta hori diot nik hau irakurtzean.\nHeriotza, familia eta denbora dira beste gaietako batzuk. Familia aipatu bi poemetan ageri-agerian. Heriotza ere bai esango nuke, bietan irmo. Objektuak izenekoan ere heriotza, Oraindik baina jadanik beste bertsio batean, apika maitasunaren akordeak kenduta. Denbora ere bertsio ugaritan, aldaera askotan. Horren lekuko dira Audiogida, ETB1, Aurkikuntza edota Esperimentu presentziala eskaileretan. Lehenengoa museo batean kokatzen gaitu eta museo barruko denbora eta kanpoan igarotzen dena erritmo ezberdinean abiatzen direla dirudi, azkenean bata besteak irentsi arren. ETB1 izenekoan patuarekin nahasten da denbora, denbora paturaino iritsiko dela, ezikusiarena egin arren. Aurkikuntza errutinaren aurkako aldarria da, iraganaren sukar-ametsa. Esperimentuarekin denbora eta espazioa besarkatzen ditu.\nBaina hori baino askoz gehiago da, existentzialismo-zipriztinak, eszena poetikoak, bidaia-poemak, literaturarekin eta literaturarekiko harreman adibideak, aipuak eta aitorpenak.\nAitorpena baita azkena, Euskal Herria (Ginsberg erara) izenekoa. Guztiok dugu harreman pertsonal berezia, berezkoa, sorterriarekin. Astizek ere badu berea, eta poema luze horretan (luzeena, asko dugu esateko eta) galderak eta erantzunak luzatzen ditu. Ez dakit 37 izango diren, baina galderak luzatzen ditu, aitorpen kutsuz erantzuten dituenak; berez erantzun diren galderak ere bai, otsoa eta ardia bezalaxe.\nHorregatik guztiagatik, aparteko lekua izango du, momentuz, Astizek nire txokoan. Eta liburu hau nire orainaldi izango delakoan nago etorkizunean ere, etorkizun laburrean behintzat bai.


Paseo Miramón, 124<br>Miramon pasealekua, 124 (20014) Donostia / San Sebastián\nTelefonoa: 943 01 32 32\nFaxa: 943 308 324\n"Ontziratu zaitez Denboraldi honetan egingo ditugun bidaia ugarietan. Ezezagun zaigunaren aurrean jartzen garenean ditugun emozioak, beldurrak, ametsak eta errealitateak hartu ditugu inspirazio-iturri. Elkanoren garaitik gaurdaino, euskal gizarteak eta bere Orkestrak etorkizuneranzko bidaia hau egin dute. Hautatutako musikagileetako askok, adierazteko modu ezberdinak badituzte ere, behin betiko bidaiaren ideia bera azaltzen dute. Hori da Mahler, Bruckner eta Holsten kasua. Edozein dela aukeratzen dugun bidaia, bizitzan edo heriotzan barrena, itsasoan, zeruan edo kosmosean, zatoz gurekin ausardiaz musikaren bidez unibertsoa esploratzen jarraitzera".\nRobert Treviño, Euskadiko Orkestra Sinfonikoaren zuzendari titularra\n01- Irialak 30, Urriak 1 (2019):\nRobert Treviño, Zuzendaria\nBilboko Koral Elkartea\nInoiz ez bezalako proposamen batekin hasiko gara: ezkutuko egitarau* batekin, Elkano proiektuaren lehen lanaren estreinaldia baino ez baita ezagutaraziko. Hiru urte emango ditu Orkestrak proiektu horretan murgilduta, euskal nabigatzaileak duela mende-erdi munduaren lehen zirkumnabigazioa osatzeko behar izan zuen denbora. Mikel Chamizoren Navigare necesse est lanak odisea horren lehen gertaerak jasoko ditu, eta ezezagunerako bidaia horretan abiatu ziren marinelen beldurrei, itxaropenei eta asmoei erreparatuko die. Ideia horrekin bat eginez, Robert Treviñok aurkikuntza-bidaia musikal bat egitera gonbidatuko ditu entzuleak, kontzertuaren amaierara arte izen ezezaguna izango duten bost obraren bitartez.\nAbentura honetan Orkestrak bidaide bikainak izango ditu: batetik, Bilboko Koral Elkartea –euskal musika berriaren defendatzaile handia–; bestetik, Mojca Erdmann sopranoa –duela gutxi Orkestrarekin Alemanian eta Austrian biran izan den sopranoa, erreferentea alemanierazko errepertorioan–. Jakin-mina ez da faltako.\n3 obra ezkutu\nM. Chamizo: Elkano proiektua 1 [20'] (erabateko estreinaldia)\n2 obra ezkutu\n02- Azaroak 6-7 (2019):\nJuanjo Mena, Zuzendaria\nMusikak gauza partikularrei izaera unibertsala emateko gaitasuna du. Gustav Holstek, gizon lotsatia izanik eta neuritisak jota, Indiako filosofiarako eta astrologiarako zaletasuna garatu zuen. Horren emaitza dira Rig Vedaren ereserki koralak eta, bereziki, Planetak, duela 100 urtetik gora estreinatu zenetik entzuleak liluratu dituen sorkaria.\nJuanjo Mena, historiako euskal orkestra-zuzendaririk internazionalena, arduratuko da lan horiek zuzentzeaz. Gure Denboraldietarako itzulera honetan, bi lanetako zati koral ederrak abesteko eskatu dio Vocalia Taldea abesbatza gazteari. Kontzertu honetan, gainera, azken urteetako euskal konposiziorik garrantzitsuenetako bat entzungo dugu Euskadin estreinakoz: Gabriel Erkorekaren Zuhaitz, Kalakan hirukotearen musika-tresna folklorikoak eta orkestra-soinuaren testura konplexua batzen dituena.\nG. Holst: Choral Hymns from Rig Veda (2. taldea), Op.26, H.98 [13']\nG. Erkoreka: Zuhaitz. Euskal perkusiorako eta orkestrarako kontzertua [23']\nG. Holst: Planetak, Op.32 [51']\n03- Abenduak 4, 9 (2019):\nMaurice Ravelek orkestrazioaren artea berdinik gabeko sofistikazio-maila bateraino eraman zuen orkestrarako egin zituen lan gutxi baina funtsezkoetan. Robert Treviñok Ravelen soinu-magian murgiltzea proposatuko digu Espainian inspiratutako lau piezaren bidez. Horietan, euskal konpositoreak orkestraren baliabide eta kolore guztiak azaleratu zituen.\nEta, Ravelekin batera, orkestrazioaren beste bi maisu: Bela Bartok hungariarra, Soka, perkusio eta zelestarako musika lanaren bidez sonoritate nokturnoen eta dantza folkloriko arraroen unibertsoan sartu zena; eta Aaron Copland estatubatuarra, Klarineterako kontzertua lanaren bidez garai hartan oraindik gaztea zen musika iparramerikarraren soinua finkatzen lagundu zuena. Julian Bliss arituko da solista; izan ere, gaur egun influentzia handia du klarinetista horrek, interprete gisa lortu duen kalitate handiagatik ez ezik, musikaren demokratizazioaren alde egiten duen aktibismoagatik ere bai.\nB. Bartok: Hari, perkusio eta zelestarako musika [27']\nA. Copland: Klarinete eta orkestrarako kontzertua [18']\nM. Ravel: Alborada del Gracioso [8'] / Rapsodia española [16'] / Pavana para una infanta difunta [6'] / Bolero [13']\n04- Urtarrilak 10, 13 (2020):\nFrank Peter Zimmermann biolinjoleak –mundu osoan ospea lortu duenak eta Euskadiko Orkestra Sinfonikoaren lagun-mina denak– zazpigarren aldiz hartuko du parte gure Denboraldian, XX. mendeko kontzerturik eder eta konplexuenetako bati aurre egitera. Aingeru baten, Alma Mahler-i hil zitzaion alabaren, omenezko Biolinerako kontzertua Alban Bergek burututako azken obra izan zen, eta horretan Schoenbergen teknika dodekafonikoa eta askatasun handiko eta joera erromantikoko zatiak konbinatu zituen maisutasunez.\nRobert Treviñok, ondoren, 9. sinfoniazuzenduko du, Anton Brucknerrek bere azken urteetan sortu zuen maisulana, hain zuzen. Brucknerrek bere sinfoniekin ziurgabetasun handiak izan zituen, baina ziur zegoen Bederatzigarrena bere maisulana izango zela. «Jainkoari bukatu ahal izateko bizitzen utz diezadala soilik eskatzen diot», esan zuen. Baina ez zuen lortu, eta azken mugimendua osatu gabe utzi zuen. Hala ere, Alemaniako musikaren obra gorenetako bat da.\nA. Berg: Biolin eta orkestrarako kontzertua [22']\nA. Bruckner: 9. sinfonia [63']\n05- Urtarrilak 22, 30 (2020):\nMaurice Ravelek prestatu zituen Une barque sur l'ocean eta La Valse lanen orkestrarako bertsioak miresgarriak dira, tinbrea irudimen handikoa izateaz gain, aberats-aberatsa baita tresna-koloreei dagokienez. Lehenak espiritu inpresionista dauka eta itsasaldi mugitua proposatzen du, baina La Valse, Lehen Mundu Gerra amaitu eta gutxira bukatua, harago doa balsaren sorrera, goieneko unea eta suntsiketa irudikatu baitzituen, eta horrekin, dantza horren arrakasta bizi zuen gizartearen balioen sorrera, goieneko unea eta suntsiketa.\nJarraian, Mahlerren musikan aditua den Robert Treviñok Lurraren abestia lan ikaragarriari ekingo dio.Konpositoreak bere bizitzako unerik mingarrienetako batean idatzi zuen, eta bizitzaren gozamenak goraipatzen dituzten eta galeraren eta heriotzaren gainean hausnartzen duten sei abestiz osatuta dago. Lehen mailako bi interprete mahlertarrek, Jennifer Johnstonek eta Corby Welchek, jarriko diete ahotsa obraren lerroei.\nM. Ravel: Une barque sur l'océan [10'] / La Valse [12']\nG. Mahler: Lurraren abestia [63']\n07- Martxoak 17, 20 (2020): BERTAN BEHERA\nPinchas Steinberg, Zuzendaria\n1812an Beethovenek osasun txarra zuen eta bihotza atsekabetuta —orduantxe idatzi zion "Maite hilezkorrari" bere gutun entzutetsua—, baina 8. Sinfoniamusika optimista eta arinaz osatzen da, eta klasikoa ere bada Haydn maisuarengan begirada jartzen duen moduagatik. Zazpigarrena ezagunaren eta Bederatzigarrena iraultzailearen itzalean geratu ogi den Zortzigarrenak Beethoven kanoniko eta umore oneko bezala irudikatzen du.\nAldiz, Berliozen Sinfonia Fantastikoak sinfonien artearen arau ugari hautsi zituen 1830ean estreinatu zenean. Nobela-itxurako fresko honetarako inspirazioa bere oinazealdi sentimental propiotik atera zuen. Bere desamodio-istorioa partituraren barrura isuri zuen; hark egituratu zuen partitura, baita duen originaltasuna eman ere.\nPinchas Steinbergek, opera-zirkuituko erreferentziazko zuzendari eta Erromantizismoaren errepertorioaren maisu handiak, egingo dio aurre erronka sinfoniko bikoitz zoragarri honi.\nL. V. Beethoven: 8. Sinfonia [26']\nH. Berlioz: Sinfonia fantastikoa [49']\n08- Martxoak 30, apirilak 1 (2020): BERTAN BEHERA\nMei-Ann Chen, Zuzendaria\nFidelioren, Beethovenek idatzitako opera bakarraren, oberturak bide emango dio Bela Bartok hungariarrak New Yorken erbestealdian amaitu zuen azken obrari, 1945ean, hil baino egun batzuk lehenago. Ideia musikal uholde bat barne hartzen duen Pianorako 3. kontzertua lirikotasun eta baretasun handia izateak ezberdintzen du Bartoken aurreko bi kontzertuetatik, horiek zorrotzagoak baitziren. Interpretea Varvara izango da; 2012an Geza Lehiaketaren irabazle izandakoa mundu osoan ari da eskaerak jasotzen bere interpretazioen berezitasun eta kalitateari esker.\nMei-Ann Chen, Estatu Batuetako musika-zirkuituan erreferentziazkoa den zuzendaria, Chicagoko Sinfoniettaren eta Taiwaneko Sinfonikoaren titularra, igoko da podiumera Sheherazadeipuin orientalari aurre egiteko. Rimski-Korsakov musikagile errusiarrak errepertorio sinfonikoko klasiko batean bilakatu zuen sentsualitate eta exotismoz gainezka egiten duen partitura bati esker.\nL. V. Beethoven: Fidelio (Obertura) [6']\nB. Bartok: Piano eta orkestrarako 3. kontzertua [23']\nN. Rimsky-Korsakov: Sheherazade, Suite sinfonikoa, Op.35 [42']\n09- Apirilak 27, 30 (2020):\nRobert Trevino, Zuzendaria\nAurreko programan serieko hirugarrenera hurbildu ostean, oraingoan Bartoken Pianorako 2. Kontzertuari helduko diogu eta, harekin, hungariarraren alde erabat ezberdin bati: birtuosismo handiko pianistarena, zailtasun izugarriko erronka teknikoei aurre egiteko eta horiek musika distiratsu eta basati baten erdian aurkezteko gai dena (kontzertuaren pasarte batzuetan pianojoleak esku-ahurrekin astindu behar du teklatua). Lehen mailako interpreteek baino ezin dute obra hau jo, eta kritikoek azpimarratu dute Yulianna Avdeeva, 2010ean Chopin Lehiaketa irabazi zuena, energia handiko eta dotoretasun eta argitasun interpretatibo nabarmeneko pianojolea dela.\nBigarren zatian, Robert Treviñok XX. mendeko beste monumentu sinfoniko bati ekingo dio, Johannes Brahmsen 2. Sinfoniari. Naturaren eragin nabarmena duen sinfonia hau egile alemaniarrak idatzi zituen lauetako optimista eta irisgarriena da, konposizio-egikera ia perfektu bati uko egin gabe.\nB. Bartok: Pianorako eta orkestrarako 2. kontzertua [28']\nJ. Brahms: 2. sinfonia, Op.73 [43']\n10- Maiatzak 7, 11 (2020):\nGeorg Mark, Zuzendaria\nGeorg Mark salzburgotarra, zuzendaritzaz gain filosofia eta psikologiako ikasketak ere badituena, zirkuitu austriarreko zuzendari interesgarrienetako bat da. Orkestra zuzenduko du Mundubira musika bidelagun proiektuaren bigarren obraren estreinaldian, Mikel Urquiza konpositore bilbotarrak egin duena, eta Elkanok munduan barrena egin zuen bidaiako Ameriketako etapan begirada jartzen duena.\nHain zuzen kontinente horrek eman zion inspirazioa Antonin Dvoraki bere partitura ezagunena idazteko:9. Sinfonia, "Mundu berriarena". Lan horretan Dvorakek uztartu egin zituen musika beltz eta indigenan egindako aurkikuntzak eta doinu bohemiar bereizgarriak. Bere Biolinerako kontzertuaren hirugarren mugimendu sutsuan ere presente daude doinu horiek. Augustin Hadelich, Grammy baten irabazlea eta Musical Americak "2018 urteko instrumentujole" gisa izendatua, izango da kontzertu honen orrialde distiratsuei bizitza emango dien solista bikaina.\nM. Urquiza: Elkano proiektua 2 [10'] (erabateko estreinaldia)\nA. Dvorak: Biolinerako eta orkestrarako kontzertua, Op.53 [32'] / 9. sinfonia, Op.95, "Mundu Berriarena" [40']\n11- Maiatzak 29, ekainak 1 (2020):\nOrkestraren Denboraldia beti gertakizun garrantzitsua izaten den obra batekin amaituko da: Gustav Mahlerren 2. Sinfonia, "Berpizkundea" izenez ere ezagutzen dena. Sei urteko lana eman zion sinfoniak egile bohemiarrari, eta bertan lehendabizikoz sartu zituen bai gizakiaren ahotsa, bai gai erabat lurtarra, ondorengo produkzioaren gehiengoan hain garrantzitsua izango zen ardatz tematikoa. Sinfonia hau sorkuntza izugarria da, eta lehen mugimenduko hileta-martxatik amaierako berpizkunde-koruraino askotariko soinu-paisaiak eta hausnarketa filosofikoak zeharkatzen ditu.\nRobert Treviñok Mahlerren musika maisutasunez lantzen duela jakina da dagoeneko mundu osoan, eta abagune berezi honetarako Mahlerren musikan espezializatuta dauden bi ahots-bakarlari gonbidatu ditu: Kate Royal sopranoa eta Justina Gringyte mezzosopranoa. Gainera, bertakoa den abesbatza bati ere luzatu dio gonbita, mundu osoan obra hau defendatu duen eta bere aurkezpen-gutun bihurtu duen abesbatza bati: Donostiako Orfeoiari.\nG. Mahler: 2. sinfonia, "Berpizkundea" [80']\nLekua: Kursaalgo Auditoriuma.\nKursaal Auditoriumeko leihatila:\nAstelehenetik asteazkenera: 11:30 - 13:30.\nOstegun eta ostiraletan: 11:30 - 13:30 / 17:00 - 20:00.\nLarunbatetan: 17:00 - 20:00.\nEOSren eta Kursaal Eszenaren emanaldia dagoen egunetan: 11:30-13:30 / 17:00 - 20:00.


lizunak | Denborari so | Urko Aristiren bloga\nTag Archives: lizunak\nLagun baten lagunaren lagunak esan dit azkenaldian lotsagabetu egin dela euskal blogosfera, eta orain arte sakonkeriari gordetako txoritxo urdinarenean, bestelako sakonkerietaz ari direla duela astebetetik hona euskaldunak. Arinkeritan hastearekin batera, arindu egin dela batzuen bizkar gaineko zama, norbere fantasia eta gustu beretsukoak ere badirela gertuan ikusita. Lizunak izeneko kontuan, Miren, Ane, Mikel, Xabi eta Iratiren argazkiak. Kuadrilako laguna edo auzokoarenak izan daitezkeela eta are erakargarriagoak diren irudiak. Astebete nahikoa izan da orrialdearen helburua eta benekotasuna zalantzan jartzeko. Erabiltzaileen jatorriarekin osatutako mapak nazio eraikuntza perfektuegia irudikatzen duela, lurraldekako oreka nahikotxo lortuta. Iparraldekoak falta… Eta harrigarria, uste eta prejuizioen kontra, sorgin gehiago aker baino.\nBehar bezelako ikerketa bat egite aldera, (zertarako ba bestela? ez al gara guztiok horretarako sartu?) jabetu naiz zakilarekin batera, erabiltzaile kopuruak ere gora egin duela. Betidanik voyeur/exhibizionista jokua oinarri duen orrialdean gero eta gehiago direla ikusi soilik ez, erakutsi ere erakutsi nahi dutenak. Ezizenaren babesean, eta aurpegia gordeta, normalean arropek estaltzen dutena bistan. Argazkiak baino sexu kontakizunak bildu asmo dituen orrialde beretsua ere sortu, sortu dute, baina hura hutsik. Lotsagabetutako sorgin eta akerren elkargune izan nahi duen txat bero euskalduna ere bai, baina bi solaskide baino ez denbora luzez. Sexuaz aritu baino, sexuan aritu nahiago? Orain arte haren gainean nahikoa egin dugula, eta orain, gainean edo behean, baina hartaz baino, besterik gabe, egitea erabaki ote dugu?\nIkerketarekin jarraitu behar lagun batek lagunaren lagunak esandakoa egia ote den…\nThis entry was posted in Egutera and tagged euskera, lizunak, sexua, twitter on 4 November, 2013 by Urko Aristi.


Martxoaren 7 eta 8-Emaktiva ozentasuna | Fundación EDE Fundazioa\nEmaktiva programari bizia ematen diogun pertsonak, taldeak eta emakume parte-hartzaileak, martxoaren 7an bildu ginen, martxoaren 8ko emakumeen eta gizonen arteko aukeren eta eskubideen berdintasun errealaren aldarrikapenekin bat eginez.\nOzentasun-ekitaldia Bilboko gure egoitzaren patioan izan zen. Topaleku bihurtu zen, eta programako parte-hartzaile guztien arteko harremana estutzeko aukera eman zuen. Ospakizun- eta aldarrikapen-giroa bizi izan genuen elkarrekin, eta ahalduntzeari eta emakumeek pairatzen dituzten desberdintasunei buruz hitz egin genuen. Halaber, hizpide izan genituen orain arte lortutako eskubideak eta lortzeke ditugunak, gure ahotsak eta eskuak bateratuz berdintasunaren alde elkarrekin deiadar eginez.\nParte-hartze kolektiboko giro horretan, Jasonek, iaz enplegua lortu ondoren, programan bere prozesua amaitutzat jo zuenak, ekitaldiari amaiera eman zion, “Melancolía de lo divino” olerki-liburua aurkeztuz. Bere ametsetako bat egia bihurtu da. Gogora ekarri zigun, enplegua bilatzen ari garenean bezala, bidea luzea eta zaila den arren, nork bere buruarengan eta bere aukeretan uste osoa izatea dela motibazio-iturri nagusietako bat. Eta bidea hobeto egiten dela, ondoan laguntza duzunean.\nAgurtu aurretik eta kikara bat kafe hartzen ari ginela, hitz egin eta elkar gehiago ezagutzeko aukera izan genuen. Bien bitartean, emakumeak Emaktivari buruzko beren iritziak horma-irudi batean adieraztera gerturatzen ziren, galdera hauei erantzunez: ZER GENUEN IRITSI GINENEAN? ZER LORTZEN ARI GARA? ETA NORANTZ GOAZ? ZER LORTU NAHI DUGU?\nBeren lekukotzen bidez, programako parte-hartzaileek adierazi zuten, gainean motxila astunak badituzte ere, Emaktivara ilusioarekin, eta hobetzeko gogoarekin eta nahiarekin gerturatzen direla, esparru pertsonalean nahiz profesionalean. Eta, beren ustez, programa ikasteko eta beren buruarekin adiskidetzeko espazio bat da. Beren buruarengan eta lan-etorkizunean eta etorkizun pertsonalean konfiantza eskuratzen doaz, eta taldearen eta kideen laguntzaz, ametsak eraikiz eta amets horiek lortzeko lan eginez, etorkizun hobe eta berdintasunezko baten bila.


Modernismoa - hiru Presentacion - Urrutiko Lanbide Heziketako Institutua\nParnasianismoa eta sinbolismoa\nModernismo exotikoa eta modernismo intimista\nXIX. mendearen bukaeran, garaiko literatura joeren aurka zeuden izaera berritzaileko lehenengo erakusketak agertzen dira. Mendearen bigarren erdialdean arrakasta izan zuen eredu errealista dagoeneko amaitu da, eta Campoamor eta Nuñez de Arceren (26. gaia ikusi) poesia triunfalista eta prosaikoak ez diete momentuko beharrei erantzuten. Modernismoa, ezarritako guztiaren aurrean erreakzio menderakaitz eta inkonformista bezala sortu zen.\nLiteratur modernismo kontzeptuak, Espainiaren nagusitasunerantz doan Hispanoamerikaren literatur independentzia goraipatzen duen modernismoaren aldaera definitzen du, eta bere eredua erabateko edertasuna eta artelanaren perfekzio formala da.\nLiteratur modernismoa Hispano Amerikan jaiotzen da 1880 inguruan, lehenengo prosan eta gero bertsoan. Jose Marti (1853-1895) kubatarra eta Ruben Dario (1867-1916) nikaraguarrak hasten dute (84. gaia ikusi).\nModernistek espainiar katolizismotik urruntzea eta bere sustrai amerikarrak baieztatzea bilatzen dute. Horretarako, tradizio erromantiko, sinbolista eta parnasiano frantsesean inspiratzen dira.\nErromantikoetatik, bizitzaren aurrean atsekabea, heriotzari kultua, bakardadea, melankolia, gaukotasuna, misteriotsua dena, irudimena eta fantasia hartzen dituzte.\nPerfekzio formala bilatzea, Antzinatasun grekolatindarraren oroitzapena eta artea artearengatik ideia, inspirazio parnasianoarenak dira.\nJose Martíren Lira guerreraren azala, bere Obras completas direlakoen edizio bati dagokiona, 1925. urtean argitaratua. LIBURUTEGI NAZIONALA, MADRIL.\nSagrada Familia tenpluko dorreak, Bartzelonan, Antonio Gaudi arkitektoaren obra. 1862an eraikitzen hasi zen. Esperimentazio modernista arte guztietara iritsi zen.\nFelix Ruben Garcia Sarmiento, Ruben Dario, (1867-1916), Metapan (Nicaragua) jaio zen. Diplomatikoa eta kazetaria izan zen eta horregatik Europa eta Ameriketako hiri ugari bisitatu zituen. Parisen parnasianoak eta sinbolistak ezagutu zituen eta literatura frantsesaren munduan sartu zen. Leonen (Nicaragua) hil zen.\nDarioren obrak -prosan eta bertsoan- bere Europa eta Amerikan zehar eginiko bidaiekin batera, modernismoa zabaldu eta sendotzeko balio izan zuen. Hiru obra nabarmentzen dira:\nAzul...(1888): bertsoz eta prosaz idatzitako konposizioak dauzka, non estetika berriaren ildoak agerian jartzen baitira.\nProsas profanas (1896): bere aurreko obran hasi zen ibilbide elegante eta fina sendotzea da.\nCantos de vida y esperanza (1905): Darioren ibilbidean aldaketa suposatzen du. Bere hiru gai ardatzak hauek dira:\nGizarteko ihesbide aristokratikoa.\nGizarte eta politikari buruzko kezka: Dariok Espainia goraipatzen du eta inperialismo iparramerikarraren aurkako bere iraganera jotzen du.\nEgonezin pertsonala: norbere izate, denbora eta heriotzari buruzko gogoeta egiten da.\nRuben Darioren argazkia. Cantos de vida y esperanzako lehen poemako bertsoek Darioren aurreko sorkuntzei erreferentzia egiten diete, eta era berean, bere ibilbidean aldaketa markatzen dute.\nModernismoa ez zen Hispanoamerikan bezain distiratsu, exotiko eta ausarta izan. Sentsuala eta zentzuzkoarenganako bere gustuak modalitate intimistagoetarako bidea eman zuen. Oinarrizko estetika hartzen da, baina Ruben Darioren ihes egite arketipoa arbuiatzen da.\nPoeta modernista nagusienak Salvador Rueda, Francisco Villaespesa, Eduardo Marquina eta Manuel Machado izan ziren.\nBaita ere poeta den Antonio Machadoren (31. gaia ikusi) anaia, espainiar modernismoko irudi garrantzitsuenetariko bezala kontsideratzen da. Konposizio ugariren autorea izan zen, Alma (1902), Caprichos (1905), Cantares (1907), Cante Hondo (1912), eta abarretan jasotakoak.\nBere poesian andaluzismoa bizitzaren ikuspegi kosmopolitarekin nahasten da. Zezenei, gitarrari edo cante jondoari dedikaturiko konposizio herrikoi arinekin batera, Machado sakonago eta erlijiosoagoa azaltzen da, espiritualtasun eta fede handiko sonetoen autorea dena.\nManuel Machadok, bere poesia konposizioez gain, bere anaiarekin batera hainbat antzerki obra idatzi zituen.